Toneg - Wikipedia\nUn doneg (diwar ar ger latin tunica) zo ur pezh dilhad a wisk ar c'horf tost penn-da-benn, eus an divskoaz betek an daoulin. E gwirionez e vez berr pe verroc'h hervez ar vro, ar marevezh istorel, ha renk an dud zoken. Hag ar milginoù a vez berr pe hir.\nSoudarded en o zonegoù\nDindan o harnezioù soudarded e veze un doneg c'hloan gant gwazed al lejion. Kaoze bras zo c'hoazh da c'houzout pe livet en ruz e oa tonegoù soudarded al lejionoù roman pe ne oant ket ; dislavar a gaver er skridoù diwar an afer-se. Marteze e oa ruz tonegoù an ofiserien, pa ne oa ket re ar soudarded dindane.\nUl labourer roman en e doneg verr\nToneg c'herman eus ar IVvet kantved\nAdtapet diwar « https://br.wikipedia.org/w/index.php?title=Toneg&oldid=1823200 »\nDernière modification le 10 Gen 2019, à 20:01\nKemmoù diwezhañ degaset d'ar bajenn-mañ d'an 10 Gen 2019, da 20:01.


Schwimmwagen - Wikipedia\nOfiserien en ur Schwimmwagen en Bro-C'hall\nAr Volkswagen Schwimmwagen pe VW 166 Schwimmwagen a oa un oto sevenet gant an ijinour Porsche. Un oto dour ha douar e oa savet adal diaz ar Volkswagen Käfer.\nArabat ez eo kemmekañ ar Schwimmwagen gant ar Volkswagen Kübelwagen.\nE norzh ar Frañs ur Schwimmwagen prest da vont etrezek an dour\nIstor ar Schwimmwagen[kemmañ | kemmañ ar vammenn]\nAr Schwimmwagen a zo bet produet 14 625 anezho e-kerzh an Eil Brezel-bed. Implijet ez eus bet darn anezho war Talbenn ar Reter, ul lodennig gant an Afrika Korps en Afrika an norzh ha nebeut-tre en Yougoslavia.\nTro-dro d'ar Schwimmwagen[kemmañ | kemmañ ar vammenn]\nSavet ez eo bet dreist-holl ar Schwimmwagen gant prizonidi-brezel dre ma vanke paotred en Alamagn bet kaset da soudard. Tammoù an oto a oa skoulmet kenetrezo dre soudadur evit ma c'hellfe mont etrezek an dour hep mont d'ar strad. Lod a oa bet soudet fall aratoz gant ar brizonidi evit ma vefent diefedus ur wech erruet war an tachenn emgann.\nAn tu a zo d'e sturiañ er c'hoari Gran Turismo 6.\nSchwimmwagen o treuziñ ur stêr\nFilmig adal filmoù gwirion ar Wehrmacht\nAdtapet diwar « https://br.wikipedia.org/w/index.php?title=Schwimmwagen&oldid=1747387 »\nKemmoù diwezhañ degaset d'ar bajenn-mañ d'an 30 Ebr 2017, da 13:59.


Kaozeal:Lanngorrow - Wikipedia\nBetek-hen eo bet implijet ar stumm-orin war eeun evit sevel pennadoù o tennañ da gêrioù ha kêriadennoù ar broioù keltiek all. Ur boas an hini eo deuet da vezañ, hag evit Kernev-Veur ivez. Kinng a ran neuze adenvel ar pennad-mañ "Lanngorrow" (kerneveureg) ha sevel un adkas gant an titl "Crantock" (saozneg). Kavet e vez amañ ur roll eus stummoù kerneveurek lec'hioù ar vro-se. --Neal 5 Kzu 2006 da 15:53 (UTC)\nMat e vo ma c'hortozer un tamm ken e roio an dud o soñj a-raok kemm an anv:pe oad eo ar pennad? Bloaz? Miz? Deiz? Bianchi-Bihan 5 Kzu 2006 da 16:24 (UTC)\nne welan ket e pelec'h emañ an dalc'h. n'eo ket bet kemmet ar pennad nag an titl. tu zo da bep hini da gaozeal evel ma fell dezhañ/i. N'eo ket ret gortoz evit kemmañ (gwelloc'h atav, evel-just), ha n'eo ket ret gortoz evit kaozeal. Ha te, n'out ket kat da c'hortoz un tammig ivez a-raok goulenn diganin gortoz...? Trugarez evit da ginnig e-keñver titl ar pennad-mañ. --Neal 5 Kzu 2006 da 16:45 (UTC)\nNe gomprenan ket. Gortoz pell gortoz gwell, neta ken. Bianchi-Bihan 5 Kzu 2006 da 16:55 (UTC)\nN'eus netra da gompren: 1) n'eo ket ret gozrtoz evit reizhañ pennadoù; 2) n'eo ket bet reizhaet ar pennad zoken; 3) n'eo ket ret gortoz evit kaozeal; 4) graet ez eus bet ur c'hinnig ganin o klotaat gant boazioù ar wikipedia-mañ betek-hen; 4) n'eus tamm patrom war ar bajenn-mañ evit diskwel emañ war ober c'hoazh. Achuiñ a c'hell un den da labourat war ur pennad dindan div vinutenn. Ha perak e vefe ret gortoz pelloc'h evit kinnig outañ/i ober hervez boazioù envel ar wikipedi-mañ? --Neal 5 Kzu 2006 da 17:09 (UTC)\nPetra e talv n'eo ket ret gortoz evit kaozeal? Bianchi-Bihan 5 Kzu 2006 da 18:22 (UTC)\nAnaout a reer un displegadenn d'an anv kernevek nevez-se?Shelley Konk 6 Kzu 2006 da 12:14 (UTC)\nAdtapet diwar « https://br.wikipedia.org/w/index.php?title=Kaozeal:Lanngorrow&oldid=93820 »\nKemmoù diwezhañ degaset d'ar bajenn-mañ d'an 6 Kzu 2006, da 12:14.


gazetenn c'hall embannet e Roazhon\nOuest-France zo ur gazetenn bemdeziek c'hallek graet e Roazhon, berliner he ment. Ur gazetenn rannvroel c'hall eo, evel ma tiskouez hec'h anv, hag astenn a ra he zachenn-kazetenniñ e teir rannvro ha 14 departamant eus kornôg Frañs. D'ar Sul e vez embannet ur Ouest-France Dimanche, hanter gelaouenn hanter gazetenn.\nSez embannadur An Oriant.\n2 An hini vrasañ eus ar c'hazetennoù\n3 Al linenn stur\nL’Ouest-Éclair a oa anv Ouest-France betek 1944, ur gazetenn bet krouet e 1899, ha cheñchet he anv gant an aotrouniezh c'hall nevez abalamour ma oa bet kenlabour gant ar c'hevreded alaman.\nE-kreiz kêr Roazhon edo renerezh Ouest-France, met e miz Eost 1972 e voe kaset renerezh ha moulerezh e-maez kêr, da Gantpig, straed ar Breil. Un eil ti-moulañ zo bremañ e Kerc'hevrel, un ugent kilometr bennak eus Naoned. An holl gazetennoù ha kelanouennoù eus kornôg Frañs zo bet adbrenet gant ar stroll Ouest-France, ne chom nemet ur gazetenn hag a zo kevezer c'hoazh da Ouest-France, Le Télégramme e Breizh-Izel, e Penn-ar-Bed dreist-holl.\nAn hini vrasañ eus ar c'hazetennoùAozañ\nAr gazetenn muiañ gwerzhet ha muiañ lennet e Frañs eo Ouest-France abaoe 1975. Ar gentañ gazetenn c'hallek er bed eo ivez. 49 embannadur lec'hel a zo e teir rannvro velestradurel : rannvro Breizh, Broioù al Liger ha rannvro Normandi, da lavaret e 14 departamant.\nKengreadur e miliadoù a euroioù 311 655 304 467 295 527 291 086 295 997\nDisoc'h rik e miliadoù a euroioùs + 7 976 + 43 757 + 3 842 + 4 660 + 140\nKoskor keitat bep bloaz 1 524 1 461 1 442 nc 1 443\nRoet e vez skoazadennoù da Ouest-France gant ar Stad gall, evel tost an holl gazetennoù. 3 989 248 € zo bet roet e 2019 da skouer.\nSed amañ sifroù pennañ ar skrignañ, hervez an OJD, :\nDigreskiñ a ra gwerzhioù Ouest-France, evel an holl gazetennoù all. Kollet en deus 137 482 gwerzh skouerennoù paper e dek vloaz, etre 2009 ha 2018, un digresk a 17,5 % (mammenn OJD).\nAl linenn sturAozañ\nUr gazetenn gristen eo Ouest-France, ha « Justis ha Frankiz » eo he ger-stur. Klask a ra mirout ul linenn stur neptu peurliesañ evit chom hep feukiñ e lennerien niverus hag ar galloud politikel war un dro. Skrivet en deus François Régis Hutin, ar prezidant etre 1984 ha 2016, kalz pennadoù-stur a-du gant Unaniezh Europa, an deskadurezh hag ar peoc'h er bed. Stourmet en deus ar gazetenn evit Feur-emglev Maastricht (1992) hag arreizh al leveoù, met savet he deus a-enep an dimezioù etre paotred pe etre maouezed. E 2005 eo bet dizoloet e veze urzhiet pennadoù-skrid gant prefederez Rannvro Breizh,. E miz Meurzh 2021 he deus embannet Jeanne Emmanuelle Hutin, ezel eus ar c'huzul-ren ha merc'h da François Régis, ur pennad-stur evit harpañ Nicolas Sarkozy, ar pezh en deus displijet d'ul lodenn eus ar gazetennerien.\nStroll SIPA - Ouest-France\n(fr) Lec'hienn ofisiel Ouest-France. Lenn a c'haller ar gazetenn bemdez aze.\n(fr) Cityguide de Ouest-France\n↑ Kevredad Ouest-France - bilañs e www.verif.com .\n↑ Tirage et diffusion quotidienne d' Ouest-France d'après l'OJD.\n↑ kazetennoù pemdeziek rannvroel (KPR) e www.acpm.fr .\n↑ La préfecture commande des articles à Ouest-France e Agence Bretagne Presse, 20/12/2005 .\n↑ Des journalistes de Ouest-France se désolidarisent d’un éditorial sur Nicolas Sarkozy e Le Figaro, 13/3/2021\nAdtapet diwar « https://br.wikipedia.org/w/index.php?title=Ouest-France&oldid=1988378 »


Emgann Kergidu/Pennad 27 - Wikimammenn\nEmgann Kergidu/Pennad 27\nSalaun / Derrien, 1902 (p. 293-314)\n◄ An Aoutrou Branellec. — An Itroun Le Guen Anna ar Zant Kere Pount-Eoun ►\n— Klevet hoc’h euz, va c’hoar, eme-z-hi, ar pez en deuz lavaret araok mont kuit kabiten ar zoudarded : « Krena a dle an nep a zizent ouc’h lezennou ar Republik. Hogen, gouzout a rit kerkouls ha me, e tifenn ar Republik rei golo d’ar veleien. Me gred ive-ta ec’h en em gavo aman adarre, varc’hoaz abred, ar c’habiten gand he zoudarded, da c’houlen digant perc’hen an ti-man perak e talc’he e kuz an daou velek a zo eat gant-han herrio. Mad, me gaf d’ign, va c’hoar, eo red d’eomp en em glevet, rak erru an noz ; n’hor beuz ket ive-ta re a amzer.\n— Ia, va c’hoar Anna, ho klevet a ran ; mez ne c’houzoun e peleac’h trei. Va c’haloun a zo glac’haret-oll, n’am beuz tamm nerz.\n— Doue a roio nerz d’eomp. En em daoulinomp hon diou da c’houlen sklerijenn ha kaloun digant-han.\nHag an diou vaouez a en em daolaz ho diou d’an daoulin evit pedi Doue. — Peger c’houek peden e tlie beza hounnez !\nPa ouent savet enn ho za, Mari a lavaraz :\n— Doue a zo eun tad mad, her gouzout a ran ; ne ra netra nemed evit hor brasa mad, her gouzout a ran ive. Mez evelato, re eo an dra-man... Oh ! koll a rign va fenn.\nHa Mari d’en em lakaat adarre da vouela goasoc’h eged araok.\n— Na zigalounekait ket, va c’hoar ; ni ne velomp nemed ar pez a zo dirak hon daoulagad ; mez Doue a vel larkoc’h hag a c’hoar ar pez a zo guella da ober evit hor brasa mad.\n— Ia, traou brao eo kement-se hag eaz da lavaret, mez pa ranker tremen dreiz-ho, int c’houero meurbed.\n— Hag hor Zalver, Mari, pa rankaz pignat, gant he groas, var menez Calvar ? Hag ar Verc’hez Vari, he vamm, pa vele he mab Jezuz barnet d’ar maro, staget oc’h ar groaz dirak he daoulagad, ha brao oa he doare ?\n— Guir an traou-ze, va c’hoar ; mez evidoun-me n’am beuz ket a nerz avoualac’h evit tremen ar barr-man.\n— Mari, na d-it ket da bec’hi. Red eo d’eomp plega da volontez an Aoutrou Doue, hag hen ober a galoun-vad.\n— Plega da volontez an Aoutrou Doue, red eo evit guir, mez plega a galoun-vad, n’oun ket evit hen ober. Ha penaoz lezer aman pemp minorik paour var va lerc’h ? Oh ! Anna, va c’haloun a zizec’h em c’hreiz.\n— Lezer pemp minor var ho lerc’h ? N’euz hano ebed a gement-se.\n— Penaoz, n’euz hano ebed a gement-se ? Her gouzout mad a rit, siouaz ! Per, ho preur ha va fried karantezuz, a zo eat gand Doue, tremen daou vloaz a zo ; ha varc’hoaz, pa vezign-me eat d’ar prizoun, va bugale a c’hello lavaret n’ho devezo mui na tad na mamm, rak enn amzer, evel a zo breman, ne vezer ket pell, evel a c’houzoc’h, evit ober barnedigez var ar re a ro golo d’ar veleien.\n— Guelet a ran n’en em ententomp ket, va c’hoar ; ne ket c’houi eo a ielo d’ar prizoun.\n— Piou-ta ?\n— Me, va c’hoar Mari.\n— C’houi, Anna ?\n— Allaz, nann ! Me eo mestrez Penn-an-Neac’h. Varn-oun-me ive-ta e kouezo ar beac’h. Hag ouc’hpenn, eun dra leal eo.\nC’houi, va c’hoar, a zo mestrez Pen-an-Neac’h enn eur c’hiz ; c’houi a ra ar marc’hajou ; c’houi a bren hag a verz hervez ho faltazi ; evelato ne ket aman d’eoc’h kement tra a zo. Va c’hoar, plijet ganeoc’h va zelaou. Enn eun amzer-all, birviken n’am biche lavaret d’eoc’h kement-man ; fenoz e rankan her lavaret : ne ket evit ho klemm nag evit ho tamall, na kennebeut evit ho tiskar e giz e-bed eo her lavaran. C’houi a gaf d’eoc’h oc’h mestrez e Penn-an-Neac’h, marteze e faziit. P’oan-me eat d’ar gouent, an tiegez aman hag an oll vadou a ioa chomet dirann etre va breur ha me. Va lod a choume ganeoc’h aman da lakaat e talvoudegez, ha c’houi a dlie rei, bep bloaz d’ar gouent, ugent poezellat viniz ha daou-ugent skoued enn arc’hant. Breman, abaoue m’oun deuet d’ar gear, ne rankit paea netra ken evidoun. Dre-ze ive-ta e teu va zra d’ign ker goestl ha da bep hini.\n— Oh ! va c’hoar, n’her nac’han ket ouzoc’h, pell ac’hano ; ho tra a zo d’eoc’h.\n— Gouzout mad a ran ne nac’hit ket va danvez ouzign ; ne ket ive evit her goulenn diganeoc’h eo e komzan evel a ran.\n— Na petra hoc’h euz c’hoant da lavaret-ta ?\n— C’hoant am beuz da lavaret d’eoc’h ez oun ker braz mestrez ha c’houi e Penn-an-Neac’h, hag abalamour da-ze eo ken nez di-me mont d’ar prizoun gand ar zoudarded evel ma’z eo d’eoc’h c’houi, rak kement ha c’houi em beuz roet golo d’ar veleien, pa’z eo guir eo an hanter d’ign aman.\n— Ha ! va c’hoar, eme Vari en eur lammet a-dro-vriad enn dro da c’houzouk Anna ; nann, ne reot ket an dra-ze ; re a garantez hag a galoun eo kement-man.\n— Ha perak, va c’hoar ?\n— Abalamour m’eo di-me eo mont d’ar prizoun. Her gouzout a rit kerkouls ha me, aman ne reac’h netra hep goulenn va ali-me. Dirak Doue, me eo ar vestrez, di-me eo ive-ta mont gand ar zoudarded.\n— Nann, ne d-eot ket ; ma rank unan-bennag ac’hanomp mont, me eo a ielo.\nMari a choume sebezet ; me gred oa stourmadek enn he c’haloun ; c’hoant e doa da choum c’hoaz var an douar da zevel he bugaligou — ha ne ket souez — hag evelato he c’houstianz a rebeche d’ezhi e voa laosk.\nAnna, oc’h he guelet en arvar, a zalc’haz startoc’h ; edo o vont da c’hounit.\n— Na vezit ket souezet, va c’hoar, emezhi, ouc’h va c’hlevet. P’oan eat d’ar gouent, ha n’am boa-me ket lezet oll draou ar bed-man evit en em rei da Zoue epken ? Ha n’oan-me ket maro evit ar bed ? Eun dervez ma oue digoret dor ar gouent ha great d’ign dont kuit, me am biche kavet guell kaout taol ar maro digant unan-bennag eged dont adarre etouez ar bed. Ha breman e kaf d’eoc’h e tec’hfenn araok ar maro ? Nann, nann, va c’hoar.\n— Kouskoude, Anna, va c’houstianz ne ket direbech dirak Doue ; me eo mestrez Penn-an-Neac’h.\n— Nann, Mari, eur veach c’hoaz, ann dra-ze ne ket guir. N’oc’h ket muioc’h eged-oun-me mestrez e Penn-an-Neac’h, rak an hanter a zo di-me ; ker braz mestrez oun-me ive-ta ha c’houi, ker kabluz ha c’houi oun ive-ta da veza roet golo d’an Aoutrou Gall ha d’an Aoutrou Coarigou. Tavomp var gement-man, ha guelomp a behini ac’hanomp hon diou e vezo ar brasa dienez er bed-man.\n— Va c’hoar baour, roit peoc’h ; ranna a rit va c’haloun. Dispartia dioc’h va bugale !...\n— Diou gristenez vad omp hon diou, me gred ; neuze e c’houzomp ar bed-man ne d’eo nemed eur skeud, eur bouill moged. Eur blavez muioc’h pe nebeutoc’h var an douar, petra a ra ze ? Hor guir vro a zo gand Doue enn he Varadoz ; ar c’henta mont kuit ac’halen eo ar guella. Evelato ez eo red, evit darn, chom var ar bek douar-man, keit ha ma c’houlen ho stad. Ha c’houi, va c’hoar, hag ho stad ha ne c’houlen ket e chomfac’h c’hoaz er bed-man evit sevel ho pugale ? Bremaik e ranne ho kaloun, ha ne ket iskiz, o sonjal e rankac’h ho lezer var an douar, evel pemp minor paour, dilezet gand an oll, gand Doue zo-ken, marteze ; ha breman, a c’hellit chom gant-ho direbech ha dibeoc’h, ne fell ket d’eoc’h ? Oh ! sonjit peger braz dienez e ve ar c’holl ac’hanoc’h !\n— Nann, Anna, ho kinnig a zo re vraz. Kemeret diganeoch ho puez !... Nann, ne c’hellfenn goude-ze kousket berad. Bep sourrad avel a glefenn, enn noz, a gaf d’ign a ve hoc’h ene o tont da rebech d’ign va laoskentez ha va nebeut a galoun.\nEdo Mari oc’h achui he c’homz, pa glefcheur trouz er porz.\n— Erru ar zoudarded enn dro, eme Anna, di-me eo mont gant-ho, ha mont a rign.\n— Nann, nann, eme Vari, me eo am beuz roet lojeiz d’ar veleien.\nNe ket ar zoudarded a ioa erru er porz, bugale Mari oa.\nPa oue guelet ar zoudarded o tont en ti gand kere Pont-Eoun, Mari a lavaraz d’he flac’h, gand aoun n’en em gafche drouk gant he bugale, kemeret anezho buan ha mont gant-ho da guzet e ti eun amezek-bennag. Ar plac’h a ioa eat, ha, breman p’oa deuet an abardavez-noz, pa gouie oa eat eur pennad e ioa, ar zoudarded enn ho hent, oa erru d’ar gear d’ho digas d’ho mamm.\nAr vugale a deue er porz en eur c’hoari, en eur c’hoarzin, o reded an eil var-lerc’h egile, evel m’oant boazet d’hen ober bemdez. Daoust hag int-hi a anaveze ar c’hlac’har a ioa enn ho zi ! Ar c’hosa anezho a ioa o ren he unnek vloaz epken !\n— Va c’hoar, eme Anna, evel sklerijennet en eun taol euz an env, setu aman ho pugale ; ha c’hoant hoc’h euz d’ho c’huitaat ha d’ho lezer var an douar eb den d’ho c’helen, d’ho lakaat var an hent mad ?\n— C’houi, Anna, a raio em leac’h.\n— Nann, n’oun ket evit hen ober. Den ne c’hell derc’hel plas eur vamm e kenver he bugale ; eur vamm a dle chom gand he bugale keit ha mar plij gand Doue he lezer, ha c’houi a dle chom gand ho re. Greomp guelloc’h, goulennomp digant-ho petra da ober : ar virionez a glever aliez a c’hinou ar c’hrouadur.\nHa ker buan Anna, hep gortoz respount he c’hoar, da c’hervell map kosa Mari.\n— Deuz aman, Iannik, ha selaou mad ac’hanoun. Varc’hoaz vintin e tle soudarded dont aman adarre da gerc’hat da vamm pe me da vont gant-ho d’ar prizoun, evel m’int bet, er gentaou, o kerc’hat an Aoutrou persoun ha belek ar gouent ; mad, lavar d’ign pehini ac’hanomp hon diou a ielo gant-ho.\nNa penaoz e vez penn an den, mareou a vez ! Daoust ha n’oa ket nez da Iannik goulenn e chomche gant-han he vamm ? Mez, nag Anna, na Mari, n’ho doa sonjet e kement-se. C’hoant ho doa ho diou da rei ho buez an eil evit e-ben.\nIa, ken nez oa ho mamm d’ar vugaligou baour, ma teuaz pevar anezho d’en em deuler e barlenn ho mamm en eur vouela hag en eur grial : Nann, va mamm, c’houi ne d-eot ket gand ar zoudarded, c’houi a choumo ganeomp-ni. — N’hon euz tad ebed, eme Iannik, ha, mar d-it gant ar zoudarded, n’hor bezo mamm e-bed kennebeut !\n— Ac’hanta, klevet a rit, va c’hoar, eme Anna, evel dizammet ?\n— Mari ne respountaz ger : dont a reaz da veza drouklivet ; he daelou a zac’haz ; he daoulagad a droaz enn he fenn ; koueza a reaz semplet e starn-an-daol... Re bounner beac’h oa ar c’homzou-ze evit kaloun eur vamm.\nAnna hag ar plac’h he zavaz var ar skaoun. He daelou a deuaz da reded a-nevez, mez ne lavare netra ; ne rea hemed difrounka ; he c’haloun a lamme enn he c’hreiz evel p’en diviche c’hoant da strinka er meaz. Eun truez oa he guelet !... He c’hoar Anna, evel krenveat gant Doue, ne zigalounekea tamm. Treac’h oa d’he c’hoar, gounit a rea ; hi eo a dlie mont antronoz gand ar zoudarded d’ar prizoun, ha goude-ze d’ar maro. Ne glaskaz ken komz euz an dra-ze d’he c’hoar, rak aoun e doa da ober poan d’ezhi a-nevez.\nGervel a reaz da zont d’he c’haout eur mevel koz a ioa mevel e Penn-an-Neac’h p’edo ho zad ouc’h ho zevel, he breur Per hag hi, hag a ioa evel unan euz a gerent an ti. — Ar mevelien-all a ioa eat, eur pennad a ioa, pep hini anezho d’he vele hep tamm d’he goan, ker glac’haret oant o velet ar pez a ioa c’hoarvezet hag o klevet ar pez a c’hoarvesche antronoz vintin. — Ho zri, Anna, Moriz hag ar plac’h, a grogaz e Mari evit he lakaat enn he gouele, er penn huela euz ar gampr, rak n’oa ket evit chom ken var he zreid. Ar plac’h a choumaz enn he c’hichen gand aoun ne diviche eur fallaenn-all. Anna ha Moriz a deuaz kuit.\nMoriz, he galoun rannet, a azezaz var eur skabell e korn an aoled. An daelou a rede dourek euz he zaoulagad a-hed he ziouvoc’h roufennet gand ar gozni. Anna, evit beza dare da vont enn hent kerkent ha ma teuchet d’he c’hlask, a en em lakeaz dioc’h-tu da lakaat an traou enn urz vad, ha da zestum an traou a dlie beza kuzet araok ma teuche ar zoudarded enn dro da furcha a nevez an ti, rak an disterra tra a ioa avoualac’h evit lakaat devi antronoz tiegez Penn-anNeac’h enn he bez. Goude-ze e lakeaz en eur baner eun tammik dillad evit-hi ; nebeudik, rak diskredi a rea n’e doa ket izoum a galz. P’e deoue great an traou-ze, e teuaz da gaout he mevel koz.\n— Moriz, deuit d’am c’haout, emez-hi.\n— Petra eo, Anna.\n— N’emaoun ket enn arvar divar ho penn. Va guelet hoc’h euz bianik, pa ne c’hellen ket c’hoaz bale ; abaoue ma’m beuz skiant, n’em beuz guelet ganeoc’h nemed pep seurt giz vad. Doujanz Doue a zo enn ho kaloun, fisianz am beuz enn-hoc’h, hag ez an d’hen diskouez d’eoc’h. Deuit aman gan-en em c’hamprik.\nHa Moriz a ieaz varlerc’h Anna.\n— Guelet a rit ar c’houfr bian-man?\n— Ia, Anna.\n— Mad, enn hennez eman arc’hantiri ha traou sakr an Iliz. Setu aman an alc’houez hen digor, enn-hoc’h-c’houi e fizian anez-han. Va c’hoar-gaer ne ket deuet c’hoaz avoualac’h enn-hi he-unan, n’em beuz ket a c’hoant da nevezi gouliou he c’haloun en eur lavaret d’ezhi e ran an dra-man. Hennez, ar c’houfr-se, a ranker da guzet a-raok ar zoudarded. Evit-se n’euz nemed eun dra da ober : kemerit ho pal, ha breman p’eo noz, pa ne c’hell den ho kuelet, it du-hont da gorn ar jardin, e tu ar zao-heol, grit enn douar, a-zindan ar vezen lore, eun toull braz ha doun avoualac’n evit her lakaat. Varc’hoaz, dioc’htu ma vezign-me eat kuit, lavarit d’am c’hoar-gaer e peleac’h eo kuzet ha petra a zo enn-han. Roit ive an alc’houez d’ezhi. Lavarit ive ar memez tra da Loranz ar Sann, a Lopreden ; hennez a zo ive eun den eeun hag a zoujanz Doue ha ne verzo ket ac’hanomp. Guelloc’h eo e c’houfe daou pe dri e peleac’h eman traou an Iliz eged ho guelet o vont da goll, rak ne c’hoar den petra c’hell c’hoarvezout c’hoaz dre aman. Marteze, siouaz ! e ranko ouc’h-penn unan dont var va lerc’h-me.\nMoriz a grogaz enn he bal hep lavaret ger ; ne rea atao nemed vouela... Ar paour keaz koz !...\nGreat an toull, ar c’houfr a zo ebarz, var gorre euz taolet douar, a-rez douar ar jardin.\n— Breman, Moriz, eme Anna, e c’hellit mont d’ho kouele da ziskuiza ha da gousket eun tamm.\n— Great eo va c’housk evit fenoz, Anna geaz, eme Voriz, oc’h huanada !\nEvelato e kemeraz eur pennad goulou rousin, hag e savaz d’ar zolier, el leac’h m’edo he vele.\nAnna a choumaz c’hoaz var vale evit lakaat pep tra enn he renk, var he meno ; mez, e guirionez, evit lavaret kenavezo oa, evit ar veach diveza da gement tra a ioa enn ti hag a ioa bet test, enn he bugaleach, euz he c’hoariou genta. Piou a c’hellfe lavaret petra iea neuze dre galoun ar vaouez paour-ze ? Den ; rak eur c’himiad evel hen-nez a zanter er galoun, mez n’hen disklerier ket ; komzou an den ne d-eont ket betek eno.\nMont ha dont a rea dre an ti, goustadik hag evel var begou he zreid, euz an eil penn d’egile en eur denna avechou huanadennou hirr. Edo erru da lost an ti, pa oue galvet gand Yvonaik, he nizez, ha n’oa nemed c’houeac’h vloaz :\n— Va moereb Anna, emez-hi !\n— Petra eo, Yvonaik?\n— C’houi a zo aze ?\n— Ia, va merc’h vian ; petra fell d’id ?\n— Va mamm, ha ne ket-ta, ne ket eat gand ar zoudarded ?\n— Nann, nann, Yvonaik. Da vamm a zo enn he gouele kousket c’houek. Ne ket eat gand ar zoudarded, n’e daio ket zoken.\n— N’e d-aio ket ?\n— Nann, va merc’h vian.\n— Mad, me am boa aoun rak an dra-ze, va moereb ; ha n’oan ket evit kousket.\n— Kousk dinec’h, Yvonaik, da vamm a choumo gan-ez.\n— Mad, guell a-ze, ha bennoz Doue d’eoc’h, va moereb ; breman me a gousko.\nAr c’homzou-ze a c’hounezaz Anna. Dont a reaz dioc’htu d’he gouele en eur vouela d’he zro, o klevet eun ealik bian o komz er c’hiz-se, hag en eur veuli Doue da veza roet d’ezhi nerz avoualac’h evit trec’hi he c’hoar-gaer.\n— Bennoz d’eoc’h, Aoutrou Doue, emez-hi, daoulinet e kenver he gouele, da veza roet nerz d’am c’haloun ha pouez d’am c’homzou ! Setu aze eun ealik hag am fae, er bed-man zoken, euz ar pez am beuz great ; c’houi, Aoutrou Doue, am faeo er bed-all. Breman e c’hellan kousket dinec’h etre ho taouarn ; breman e c’houzoun e vizign, varc’hoaz vintin, nerzusoc’h eged biskoaz e ken kaz m’e defe va c’hoar Mari c’hoant da vont a enep he ger.\nVa c’hredi a c’hellit, den ne gouskaz c’houek e Penn-an-Neac’h enn nosvez-se.\nBep mare e klevet huanadennou e gouele Mari, ha goude-ze ar c’homzou-man euz ar Bater : Dimitte nobis debita nostra, sicut et nos dimittimus debitoribus nostris...\nN’oa ket c’hoaz goulaouet an deiz pa deuaz Anna da aoza dijuni da dud an ti, evel m’her grea a ziagent. Den n’en doa naoun, den ne zebraz tamm...\nMari a ioa sebezet, evel enn noz araok. Chom a rea, evel mantret, da zellet ouc’h he c’hoar-gaer, hep lavaret ger e-bed out-hi. Anna a iea hag a deue hep komz ive ouc’h den. Anat oa e oa doaniet, mez ne doa ket a c’hoant d’hen diskouez ; moustra a rea he c’haloun. Nec’het oa ive evit gouzout penaoz lavaret kenavezo er bed-all da Vari, pried he breur ; aoun e doa da fall-galouni enn taol diveza.\nMont a reaz d’he zammik-kampr, hag eno, daoulinet dirak ar grusifi e doa klevet he fedennou ken aliez a veach, e pedaz Doue a voueled he c’haloun. En em erbedi a reaz ouc’h Jezuz en doa he-unan en em erbedet ouc’h he Dad, er Jardin 01ivez, hag a gouie peger kriz eo ar maro da bep den.\nJezuz a zelaouaz he feden. Skuilla a reaz enn he c’haloun eur berad euz an nerz-se en doa bet he-unan digant Doue an Tad.\nKrenveat evelse euz an env, Anna a zistroaz, a-benn eur pennadik, ker seder ha ker mao, ma viche lavaret, ouc’h he guelet, ne dlie drouk e-bed c’hoarvezout gant-hi.\n— Va c’hoar Mari, eme-z-hi, goulaouet eo an deiz eur pennad a zo. Bremaik e teuio ar sklerijenn, rag gouzout a rit peger berr eo ar mintiniou er mareou-man euz ar bloaz. Red eo d’eomp en em guitaat.\n— Nann, nann, eme Vari, n’oun ket evit ho tilezer.\n— Mari, en em glevet omp ; peoc’h var gement-se ; lezit ac’hanoun da sturia ac’hanoc’h ; sentit ouzign.\n— Dizec’ha a ra va c’haloun em c’hreiz.\n— Savit-hen varzu an env : Doue a ro nerz d’an nep a c’houlen. Selaouit ac’hanoun ; abarz nebeut, me gred, eman ar zoudarded aman. Mad, red eo d’eoc’h beza eat kuit araok ma teuint, abalamour d’ign-me da lavaret, gand guirionez, eo me mestrez Penn-an-Neac’h. Ar pez hoc’h euz da ober ive-ta eo mont da di Loranz ar Sann, da Lopreden ; eno e viot digemeret kalounek, c’houi hag ho pugale. Eberr, pa vezign-me eat kuit, c’houi a deuio enn dro, hag a raio guella ma c’hellfot en eur fiziout e Doue.\n— Nann, nann, n’oun ket evit ho tilezer, va c’hoar geaz, eur vuntrerez e vefenn ! Na petra a lavarfe ac’hanoun ho preur Per, va fried ?\n— Me a lavaro d’ezhan, p’en em gavign gant-han dirak Doue, ouc’h chomet var an douar da zevel he vugale, d’ho c’helenn, d’ho skora, evit m’en em gavimp-oll, en eur gichen, a-benn eur pennad aman, e Baradoz an Aoutrou Doue.\n— Oh ! va Doue, ranna a rit va c’haloun !\n— Plegit a galoun vad da volontez an Aoutrou Doue, red eo. — Bugale, deuit aman, ho pemp da lavaret kenavezo d’ho moereb. — Kenavezo, Iannik ! Kenavezo, Goulc’henik ! Kenavezo, Laouik ! Kenavezo, Yvonaik ! Kenavezo, Jannedik! Sentit, bugale, ouc’h ho mamm ; heuliit bepred lezen Doue, hag heuliit-hi stard, hag eun deiz ec’h en em velimp er Baradoz. Lavarit ive, eur veach an amzer, eur beden evit ho moereb...\nAman, mouez Anna a gouezaz, uza a rea he nerz. En em deuler a reaz a-dro-vriad enn dro da c’houzouk he c’hoar-gaer en eur lavaret epken :\n— Kenavezo, Mari !!!\nHag an diou c’hoar a choumaz eur pennad stak-ouc’h-stak an eil ouc’h e-ben.... Ho c’halounou a lamme harp oc’h harp... Ho daelou a en em veske... Siouaz ! evit ar veach diveza ec’h en em velent er bed-man !...\nAr vugale, o velet hag o klevet kement-all, a vouele hag a grie... Red e oue d’ar meveleien distaga an diou c’hoar an eil diouc’h e-ben...\nMari a zemplaz !...\n— Kasit-hi buan da di Loranz ar Sann, enn hano Doue, eme Anna.\nKer buan, ar mestr mevel, Tangi an Dero, a grogaz enn-hi ; n’oa buez ebed enn-hi ken, kel laosk oa he izili evel pa viche maro. Tangi a lakeaz eur vreac’h a-zindan he diouskoaz hag eun-all a-zindan pennou he daoulin ; ar plac’h a harpe he fenn, ar vugale, ho femp, krog enn ho mamm, hini aman, hini a-hount, a deue da heul en eur vouela hag en eur grial, ma’z oa eur guir rann-galoun ho c’hlevet.... Ne c’houfe den kounta evel ma’z eo dleet traou ken doaniuz.\nKerkent ha m’oa eat he c’hoar-gaer kuit, Anna a zaoulinaz e-kreiz al leur-zi :\n— Me ho trugareka, o va Doue, emez-hi, da veza roet nerz d’am c’haloun. Eur vamm vad hag euz ho toare a choumo gand he bugale. Ha me am beuz fizianz da veza abarz nebeut ganeoc’h enn ho Paradoz. Bennoz d’eoc’h, o va Doue !\nGoude-ze e savaz enn he za hag ec’h azezaz var ar skaoun e kichen an daol. Eno, he daoulagad savet varzu an env, ne lavare ger ouc’h den ; lavaret e viche edo o kaozeal gand eun eal bennag euz ar Baradoz. — Tud an ti, oll, a vouele dourek o velet eun hevelep karantez etre diou c’hoar. Ar re-all a vez o klask miret ha derc’hel ho buez, hag an diou-man a zo o klask mont d’ar maro an eil evit e-ben.\nNe choumchont ket pell er stad-se. Marteze eun hanter-heur goude m’oa eat Mari kuit, e teuaz d’ar red hag en eur grial, enn ti, ar mevel bian a ioa er meaz oc’h ober diouc’h he zaout :\n— Erru ar zoudarded enn dro, emez-han ; diou lodenn a zo anezho ; eul lodenn a zo erru dre an hent hag eul lodenn-all abiou Koat-ar-Forest.\n— Va Doue, eme Anna o vont adarre var bennou he daoulin, nerz ha galloud d’am c’haloun, skiant d’am zeod ! Ho polontez ra vezo great var-n-oun ha var va buez !\nAbarz nemeur e voe klevet chaok ar zoudarded, hag enn eun tabl oa eul lodenn anezho a bep tu d’an ti, unan e kichen pep dor.\nKerkent ar c’habiten a lamm enn ti gand eur guchenn euz he dud.\n— Peleac’h, emez-han, eman mestr an ti-man, an den fall a ro digemer d’ar veleien, enebourien ar Republik ?\n— Mestr an ti-man, Per ar Zant, eme Anna, a zo maro, nebeut blaveziou a zo\n— Unan-bennag kouskoude a dle beza e penn an tiegez ?\n— Ia, me eo breman ar vestrez ; her guelet a c’hellit, rak ar re-man, an dud-man, a zo enn dro d’ign, n’int nemed mevelien ha mitizien, ha di-me eo d’ho c’haz ha d’ho digaz, d’ho sturia ervez va faltazi.\n— Marteze, maouez, oc’h euz c’hoant da lavaret, dre ar c’homzou-ze, e c’hellit lakaat anezho da enebi ouzomp-ni ?\n— Nann, n’am beuz ket a c’hoant d’ho lakaat da enebi ouzoc’h ; evit lavaret d’eoc’h eo, n’euz den aman hag a ve e penn an tiegez nemed oun-me.\nAnna a gomze er c’hiz-se gand aoun n’en diviche unan-bennag eveseat ; enn dervez araok, oant diou vaouez enn ti, ker mestrez ha ker mestrez, ha breman n’euz nemed unan.\nAr c’habiten, evit doare, n’en doa ket taolet evez ouc’h kement-se, rak respount a reaz :\n— Mad a rit chom hep stourm ha lezer ac’hanomp da ober hor giz, rak tud ho ti n’int ket a-bouez diouzomp-ni. Mar hoc’h euz c’hoant d’her guelet anat, n’hoc’h euz nemet sellet e toull an or er meaz, nag e vellfot. — Mad, pa’z eo c’houi mestrez an ti-man, e rankot dont ganeomp da Gastel da lavaret d’hor jeneral Canclaux perak e roit golo da veleien dizent ouc’h ar Republik. Mez araok eo red d’eoc’h lavaret d’eomp e peleac’h ho deuz kuzet, ar veleien a ioa eat ganeomp deac’h, an arc’hantiri hag an traou da oferenna, rak gourc’hemennet eo d’eomp ho c’has da Gastel d’hor jeneral.\n— Ar veleien a ioa eat ganeoc’h deac’h ac’halenn, a zo, me gred, etre ho taouarn ; ha n’hoc’h euz ket goulennet digant-ho e peleac’h ho deuz kuzet ho arc’hantiri ?\n— Nann, rak n’ho diviche ket lavaret d’eomp ; mez ni a c’hoar emaint kuzet aman, enn ti-man.\n— Ar veleien-ze kouskoude a dle gouzout e peleac’h ho deuz kuzet ho zraou.\n— C’hoant hoc’h euz, a gaf d’ign, maouez, da ober goap ac’hanomp-ni. Fall a rit. Anzavit ouz-omp-ni ho torfed, hag ar Republik a vezo madelezuz enn ho kenver.\n— Ho Republik ha c’houi, kabiten, a c’hell ober ac’hanoun-me ar pez a girint ; au nerz a zo etre ho taouarn, mez n’oun ket evit lavaret d’eoc’h e ve enn ti-man, gand va guiziegez, ar pez n’eman ket.\nNann, e korn ar jardin edont, a-vad, kuzet enn douar.\n— Ah ! c’hoant oc’h euz da ober ho penn fall ? Mad, bremaik ni her guelo ; ni a ia da freuza kement tra a zo enn ho ti, ha kaout a raimp ar pez a glaskomp.\n— Freuzit ha furchit kement ha ma kerfot, goude-ze e velfot ne lavaran nemed ar virionez, rak ne gafot enn ti-man netra euz ar pez a glaskit.\n— Ni a ia da veiet. Goaz a-ze d’eoc’h mar kavomp an disterra tra ; ne ket braoaat a raio ho toare.\n— Doue am zelaou hag a c’hoar ne lavaran ket a c’hevier.\n— Me ne ran ket a forz euz da Zoue, koz maouez ; me a ia da velet, eme ar c’habiten, drouk enn-han.\nKer buan e c’halvaz da zont enn ti ar zoudarded a ioa er meaz ; ne lezaz nemed daou e kichen pep dor, en eur gourc’hemenn d’ezho fourra didruez ho baionnettez e kof an hini a c’hoantache kemeret an teac’h. — N’en doa ket a izoum da lakaat kement-se a evez. E Penn-an-Neac’h e gouiet petra a erruche, her guelet hor beuz great.\nAnna ar Zant ne doa ket a aoun e kafche ar zoudarded eun dra-bennag, rak ar guenneien a ioa enn ti a ioa eat gand ar plac’h da di ar Sann da rei da Vari pa deuche enn-hi he-unan, hag arc’hantiri ha traou an iliz a ioa e korn ar jardin kuzet-kloz. Ne doa ket a aoun e vichent dizoloet, rak eun nozveziad reo ha barrou grizill a ioa bet, ha toull kuz ar mevel koz n’oa ket anat e peleac’h oa great. Dinec’h oa ive-ta divar-benn enklask ha furch ar c’habiten.\nAr zoudarded a en em lakeaz da c’houillia ha da furcha kement tra a ioa enn ti, euz an eil penn d’egile, euz an neac’h d’an traon ; an armeliou a oue divarc’het, an dillajou stlapet e-kreiz al leur-zi, an hirrier didalet hag ar greun ingalet aman hag a-hount ; aoun o doa paotred ar Republik e viche kuzet unan-bennag etouez an dillad pe e-kreiz eun arc’had viniz. Mez kaer ho deoue freuza ha difreuza, ober trouz ha pec’hi, ne gafchont netra nemed seiz pe eiz guennek mouniz a ioa ankounac’heat var stal armel ar mestr mevel. Ha talout a rea ar boan da ober kement a drouz hag a freuz evit ken nebeut a dra ?\nNe oue ket avoualac’h d’ezho furcha diabarz an ti, mont a rejont c’hoaz er c’hreier, er granchou, e lok-al-ludu, ha zoken e klud ar ier. Kaer o deoue klask, ne gafchont netra. Drouk a iea e lod anezho.\n— Ha ne ket eur vez evit soudarded eveldomp-ni, eme unan fallakroc’h eged ar re-all, me gred, beza evel-hen o koll hon amzer, hag o rei leac’h d’hor goapaat d’an toullad koueriaded a zo dre aze ? Lakeomp an tan enn tiegez enn he bez, er c’hreier, er granchou, er berniou kolo ; devomp saout ha kezek... An dra-ze a raio eun tantad brao, hag e c’hellimp tomma da viana, rak evidoun-me a zo hanter-skournet.\n— Ia, ia, devomp ar stalabez ; an dra-ze a raio aoun d’ar goueriaded-all.\n— Nann, eme ar c’habiten, ker mezek hag ar re-all, ha muioc’h, marteze, rak touet en doa da Ganclaux digas d’ezhan, araok an noz, forz traou brao, forz arc’hant, ha ne gave netra. Nann, ne lakeomp ket an tan, rak an ti-man a zo savet var an huel ; an tan a ve guelet a-bell, hag abarz nemeur e ve aman eur vandenn goazed hag a c’helfe trei enep-d’omp buan avoualac’h. Ar sioula ma raimp hon tro eo ar guella. Ar pez hon deuz da ober eo mont d’an ti da c’houeza eun tantad mad a dan enn oaled da domma ha da boazad hor lein er c’hiz ma’z eo red. Me am beuz guelet du-hont var ar c’hradaill eun tamm brao a gig moc’h, hag er siminal eun dousenn anduill a-ispill ; en eul laouer vean, er gampr, em beuz dizoloet boutailladou leun, avoualac’h evit karga hor c’hof d’eomp-oll ; me gaf d’ign e raio an traou-ze muioc’h a vad d’eomp eged lakaat an tan aman da zacha marteze ar c’har var hor c’hein. Ha ne ket guir, va zoudarded ?\n— Eo, eo, eme ar zoudarded. Guelloc’h eo d’eomp kaout dirazomp, var an daol, guin da efa ha kik da zebri, eged ne d-eo guelet an ti-man o tevi. Guelloc’h eo tomma ar c’horf gand banneou leun ar c’hof, eged ne d-eo gand tomder an tan, n’euz forz pegen tomm e c’helfe beza, rak nao blavez kraza a ia gand eur sourrad avel.\nDioc’h-tu e teujont d’an ti. An eil blac’h hag Anna a rankaz kerc’het ar c’hik hag hen netaat ; ar mevelien a oue great d’ezho mont da gerc’hat keuneud ha da c’houeza an tan.\nEdot oc’h aoza lein pa glefcheur eul leue bian o tont enn ti en eur vlejal, rak lezet oa digor dor he graou var-n-ezhan.\n— Gortozit, gortozit, eme eur zoudard, setu aman eun tamm kik douz da lakaat gand ar c’hik sall.\n— Hennez, al leue-ze?\n— Ia, he-man enn he bez.\n— C’hoant ac’h euz da ober goap ac’hanomp ; red eo da viana ma vezo poaz da leue.\n— Poazet e vezo e berr amzer ; lis-lis, m’hen taolign enn tan.\n— Araok e ranki her laza hag her c’hignat, me gred.\n— Ann tan her lazo, hag her c’hignat ne ket red.\n— Te gaf d’id e tebrimp-ni da leue kroc’hen hag all ? He vleo a stanko toull hor gouzouk.\n— A gaf d’eoc’h. E kichen Roazon, n’euz ket pell, va c’hamarad ha me, enn eun ti evel heman, var ar meaz, hor boa poazet kroc’hen, bleo hag all eun ejenn enn he bez-pikol.\n— Eun ejenn enn he bez ! C’houez ar gaou a zo gan-ez.\n— Ganen-me c’houez ar gaou ?\n— Ia, ken na flerii treuz nao moger.\n— Pa lavaran d’eoc’h eo guir, e c’hellit va c’hredi. Ouc’h-penn an dra-ze am beuz great c’hoaz. E-kichen an Naoned, eur veach-all, n’euz ket tri miz abaoue, eur c’hamarad-all ha me, divoueded gand an naoun, hon deuz debret eun ebeul bloaz, poazet ganeomp kroc’hen hag all, evel ejenn Roazon.\n— Goasoo’h goasa ez a gan-ez. Ne c’houzomp ket betek peleac’h ez i ma vezez lezet.\n— Perak ne gredit-hu ket ac’hanoun ?\n— Abalamour ma’z oud eur gaouiad.\n— Me gaouiad ?\n— Ia, ker braz gaouiad ha kear Vrest enn he fez.\nHag an oll diroll da c’hoarzin.\n— Lezit anezhan da gounta marvaillou, eme ar c’habiten, o tont da lakaat ar peoc’h. Pa’z eo guir hor beuz kavet eul leue, eo kouls terri he benn out-han hag her c’hignat buanna ma c’hellor. — Ne ket te, Alexis, a zo bet kiger enn da vro, eme-z-han, da eur zoudard-all ?\n— Eo, va c’habiten.\n— Mad, hast a-fo laza al leue-ze hag her c’hignat. Gra diou lodenn anezhan. An hanter a lakaimp da ober kik rost, hag an hanter-all a vezo lakeat er pod gand ar c’hik-moc’h hag eun tamm patatez. Kik dous ha kik sall, an eil gand egile, a dle beza mad.\n— An dra-ze ne vezo ket pell evit beza great, eme Alexis ; biskoaz den n’en devezo debret kik freskoc’h.\nHag evit guir, ne zaleaz ket. A-benn eur pennadik e teuaz da gaout an aoled gand daou beziad kik, hag a oue lakeat unan e pod ar iod silet, gand eur pillerad amann, egile e pod ar soubenn gand kik moc’h ha patatez. Tan a forz a oue great, hag abarz nebeut, lein ar zoudarded a ioa aozet.\nTud an ti a joume mantret, hini anezho ne grede lavaret ger.\nLein a oue debret ; kement banne guin a ioa enn ti, a oue efet. Daoulagad ar zoudarded a ioa skerj enn ho fenn, erru oa tomm d’ezho. Poent oa mont kuit, ar c’habiten her guele, rak ne veze ket dinec’h gand he zoudarded pa veze re dommet d’ezho ; neuze ne zentent nak ouc’h urz, nak ouc’h lezen. Abalamour da-ze e savaz dioc’h an daol hag e teuaz da lavaret da Anna :\n— C’houi ive-ta eo mestrez an ti-man ?\n— Guelet a rit ar re-man-oll a zent ouzign, rak n’int nemed mevelien.\n— Mad, neuze e rankit dont ganeomp da Gastel da gaout hor jeneral Canclaux. Eno e leverot perak hoc’h euz roet golo da veleien ; eno ec’h anzavot e peleac’h eman arc’hantiri an iliz.\nHag en eur zistrei ouc’h he zoudarded :\n— Daou ac’hanoc’h staga stard he daouarn d’ar vaouez-man adren he c’hein.\nHa n’oa ket brao guelet hanter-kant soudard o kaout aoun rak eur vaouez ?\nGoude ma oue staget he daouarn d’ezhi, Anna a c’houlennaz komz ouc’h ar c’habiten.\n— Petra eo, eme he-man, o tont d’he c’haout ?\n— Gouzout a rit er-vad, eme Anna, n’oun ket evit mont euz ar gear hep kas gan-en eun tamm dillad. Eur goaz louz a zo divalo da velet, eur vaouez louz a zo divalaoc’h c’hoaz. Lakeat em beuz eur guchennik enn eur baner ; guelet a rit n’oun ket evit ho dougen, rak ereet eo va daouarn, abalamour da-ze e c’houlennan diganeoc’h lezer va mevel koz d’ho digas d’ign betek Kastel.\n— Ia, evit kaout tud d’ho tenna euz a dre hon daouarn, mar teu unan-bennag da enebi ouzomp var an hent.\nHag int-hi a zo aounik, soudarded ar Republik !\n— Nann, kabiten, ne stourmign ket ouzhoc’h ; ha m’am biche c’hoant d’hen ober, ne ket he-man, ar mevel koz-man, eo a iache gan-en. C’hoant am beuz her lesfac’h da zont gan-en netra nemed evit dougen va faner d’ign betek ar prizoun.\n— Mad, grit ervez ho faltazi, ha kazit ganeoc’h ho mevel koz.\n— Kabiten, eme eur serjant, me gaf d’ign eo eun tamm dismegansuz evidomp mont e kear gand eur vaouez ereet he daouarn d’ezhi. Lavaret a rafe an oll hor befe aoun raz-hi, ni soudarded.\n— Guir a lavar ar serjant, eme ar c’habiten. Distagit d’ezhi he daouarn, ha neuze e chello dougen he faner er c’hiz ma karo.\nKerkent ha m’e deoue Anna kroget enn he faner, ar c’habiten a lavaraz d’he dud :\n— Breman, hastomp a-fo mont enn hent, rak nemed re hirr n’hor beuz daleet dre aman.\nBetek aman Anna e deuz bet kaloun, mez breman, pa rank kuitaat he zi, hag her c’huitaat evit biken, hen diskredi a ra, he c’haloun a venn mankout d’ezhi. Betek aman oa chomet stard, ne doa skuillet berad daelou, ha breman e vouel e giz eur bugel. Ne vezit ket souezet o velet kement-se. Mar hoc’h euz kuiteat ho kear ha ranket lavaret kenavezo d’ho tud ha d’ho pro evit mont a-bell da choum e-touez tud estren, mil gueach dishenvel diouzoc’h ken dre ho iez, ken dre ho guiskamant ; mar hoc’h euz ranket mont da joum enn eur vro ien ha digaloun, enn eur vro ha n’euz tamm menez enn he c’hreiz na banne mor var he zro, neuze e c’houzoc’h guell eged na c’hellfenn her lavaret d’eoc’h, peger poaniuz ha peger kriz eo kuitaat tud hor bro. Ha kouskoude peger braz kemm a zo etre stad an hini a guita he vro evit eur pennad, gand ar c’hed da zistrei enn-hi divezatoc’h, ha stad Anna ar Zant, a ia er meaz euz he zi evit ar veach diveza, her gouzout mad a ra ? Na vezit ket ive-ta souezet o velet Anna o trei hag o tistrei en eur zellet enn dro d’ezhi ouc’h kement a ioa enn ti. An disterra tra a zigase enn he mennoz he amzer dremenet. Aman, bianik, e c’hoarie gand he breur : a-hount e tennaz he mamm he huanad diveza ; var an daol-ze oa bet gourvezet korf he zad araok beza lakeat enn he arched ; larkoc’h, du-hount, enn he c’hambr, edo he guerc’hezik Vari, e doa ken aliez a veach daoulinet dirazhi evit goulen sklerijenn ar Spered-Santel da anaout ar stad a vuez m’oa galvet d’ezhi gand Doue. Ar guel euz an traou-ze a ranne he c’haloun. He faner ouc’h he breac’h, e chome enn he za sebezet ha dilavar. Ne d-ea na ne deue.\nNe choumaz ket evelato pell evel-se, rak ar c’habiten, breman p’eo leun he gof, a zo mall gant-han mont kuit.\n— Ac’hanta, maouez, emez-han, a-ze e chomfot da huvreal ? Poent eo bale, buan enn hent.\nAr c’homzou-ze a zigasaz Anna enn-hi he-unan. Trei a reaz ouc’h tud an ti, ne reant nemed vouela, en eur lavaret epken :\n— Kenavezo er bed-all ! Pedit Doue evid-oun !\nHag he fenn pleget, an daelou o reded dourek var he diou voc’h, ez eaz er meaz euz an ti.\nDioc’h-tu ar zoudarded a oue renket, lod araok, lod var-lerc’h, hag Anna e-kreiz, evel m’oa eat, enn dervez araok, an Aoutrou Gall hag an Aoutrou Coarigou. Ha kerkent e oue roet urz da vont enn hent.\nOant en em gavet var eun huelen a zo etre maner Kerlaodi ha bourk Plouenan, hag e velet divar he gorre kalz bro, pa deuaz Anna, en eur huanada, da drei ouc’h Penn-an-Neac’h en eur lavaret :\n— Kenavezo, va bro baour ! Kenavezo, va zud keiz !\nHag en eur zellet ouc’h bourk Plouenan :\n— Kenavezo va iliz parrez ! Enn-hoc’h oun bet badezet, enn-hoc’h em beuz great va fask kenta ! Kenavezo ive, Itroun-Varia a Gereloun ! Dirazoc’h em beuz pedet meur a veach ; na zilezit ket ho pugel, rak c’houi eo va mamm. Roit nerz d’am c’haloun da herzel ouc’h enebourien hor relijion, ha da vont d’ar maro evit-hi, mar d-eo red... Digorit d’ign dor ar Baradoz !\n— Na choumomp ket evelse a-za da huvreal, eme ar c’habiten ; baleomp e-dillo.\nHag int-hi adarre enn hent.\nMar doa bet deac’h mantret Kastelliz o velet an Aoutrou Coarigou o tont e kear gand eur vandenn soudarded, oant mantretoc’h c’hoaz herrio o velet ar memez soudarded o tigas d’ar prizoun eur vaouez..., eur vaouez epken.\nDor ar prizoun a zigoraz adarre hag a zerras kerkent ha m’oa eat ebarz Anna ar Zant. Mez ho doa, me gred, ar zoudarded o veza bet kement-all o kerc’hat d’ar prizoun eur plac’h iaouank dinerz ha diskoazel.\nAnna ne zaleaz ket e Kastel. A-benn eun nebeut dervesiou e oue kaset da Gemper gand an Aoutrou Gall, an Aoutrou Coarigou ha pemp pe c’houeac’h-all euz an dud vella a ioa er vro. E Quemper e ouent barnet ho zri d’ar maro ; ho zri ho deuz skuillet ho goad evit ho feiz, ho relijion hag ho Doue, e miz guengolo 1794.\nN’eman ket em mennoz kounta d’ehoc’h ar pez ho deuz gouzanvet e prizoun Quemper da c’hedal mont d’ar maro ; traou re zoaniuz eo an traou-ze da gounta. N’em biche lavaret netra d’eoc’h ive-ta divar-benn prizoun Quemper, m’am biche gellet miret da gounta d’eoc’h ar pez a reaz eno daou zen koz araok mont d’ar maro.\nUnan anezho oa an Aoutrou Riou, persoun Lababan. P’edot ouc’h he varn, ar barner braz, hen anaveze mad, rak er memez amzer hag er memez skol oant bet desket, a lavaraz d’ezhan :\n— Aoutrou Riou, c’houi hoc’h euz tri-ugent vloaz, rak kosoc’h oc’h eged oun-me.\n— Nann, eme ar belek, tri miz a vank d’ign.\nAr barner braz en doa c’hoant d’hen tenna er meaz ; mez an Aoutrou Riou ne falveze ket d’ezhan lavaret gevier. Ar re ho deveze tri-ugent vloaz achu, ne vezent ket barnet d’ar maro. Lakeat e vezent enn eur prizoun-bennag, evel e Brest, e Rochefort, enn enezen Re, pe enn eur prizoun-all-bennag el leac’h ma varvent gand an dienez. Lod-all a veze kaset da eur vro a-bell, ar Guian, el leac’h ma varvent abarz nebeut gand ar c’hlenved.\nD’ar zul Bleuniou, da gresteiz, e tlie beza dibennet an Aoutrou Riou. Evel ma tigore Pask enn dervez-se, e talc’haz da gofez betek unnek heur-hanter. Neuze e lavaraz d’an dud a choume hep beza cofeseat :\n— Ne ket re d’ign kaout d’am zro eun hanter-heur evit en em lakaat e stad da vont da gaout va Doue. Pedit evid-oun !\nEgile a ioa eun den divar ar meaz, he hano oa Corintin, mez ne c’houzoun ket e lez-hano ; klevet em beuz oa a gostez Leuhan pe ar C’hastel-Nevez. Ne ket red goulen abalamour da betra oa bet destumet gand ar sitoianed ; anat eo oa abalamour ma karie re he Zoue hag he roue, evel ar re-all a ioa eno. Rak na d-it ket da gredi e viche, er mareou-ze, lakeat al laeroun hag an dud fall er prizouniou ; unan-bennag, marteze, mez nebeut. An darn-vuia euz an dud fall hag euz al laeroun a c’haloupe bro, a laere an ilizou, ar maneriou, a zeve an tiez var ar meaz, hag a gase, enn ho leac’h d’ar prizoun, an dud vad hag a zoujanz Doue, pa n’ho deveze ket ho lazet pe ho devet.\nMad, hen-nez, ar c’houeriad koz-se, Corintin, evit-han da veza barnet d’ar maro, a ioa eno ken eaz ha ker mao evel pa viche bet enn he gear o tomma e kichen an tan. An nep en diviche her guelet, gand he zaoulagad habask ha laouen, gand he ear dinec’h, gand he vleo hirr, e giz Kerne, faoutet dre an hanter var greiz he benn, o koueza a bouchadou kordigellet var he ziouskoaz ; an nep en diviche guelet peoc’h eun den eeun ha leal var he dal, ha mousc’hoarz eun den dinam var he vuzellou, en diviche lavaret edo o vont da ober, deiz eured he vap, eun dro-zanz var al leur-gear. — Ha neuze kroz an daboulin o tregerni dre gear, en eur gas tud d’ar maro, a viche bet soun ar biniou o c’hervel ar baotred da vont enn dro.\nEur vintinvez edo o paouez mont diouc’h an Aoutrou Gall ; azezet oa var eun tamm koat en doa kavet e mesk ar c’holo hanter-vrein a ioa a-zindan ar brizounerien, pa deuaz da vont a-biou d’ezhan, unan euz an dud a garg a zo el leac’h enkrezuz-se ; dioc’h he stumm oa anat gouzout petra oa.\n— Va den mad, eme Gorintin d’ezhan ken eaz ha tra, selaouit ac’hanoun eur pennadik. Da bed heur e vizign-me kaset d’ar maro ?\n— C’houi ? Pe hano oc’h euz ?\n— Me eo Corintin.\n— Corintin ?\n— Ia, Corintin, an hini a zo aman pemzek dervez a zo, hag a dle beza dibennet herrio.\n— Gortozit, ma’z ign da velet.\nHag hen da gaout ar prenestr gand eun tamm paper a ioa gant-han enn he c’hodell.\n— Merket oc’h evit pemp heur e-berr.\n— Daoust ha ne c’helfenn ket mervel eun tamm kentoc’h ? Deoc’h-c’houi e tle beza ann dra-ze ar memez tra, ha di-me n’eo ket.\n— Na perak-ta ?\n— Abalamour me garfe mervel var dro an heur ma varvaz gueach-all hor Zalver Jesus-Chrit, evidomp-oll, er groaz, var memez Kalvar.\n— Ha da bed heur an dra-ze ?\n— Da deir heur.\n— Ne ket diez rei d’eoc’h ho c’hoant. Unan-bennag a vezo fouge enn-han o velet he vuez astennet d’ezhan a ziv heur. Me a ia da verka hoc’h hano evit an eil karrad e leac’h an trede.\n— Guell a-ze.\nGoard ar prizoun — ne ouzoun ket pe hano da rei d’ezhan ken, — a joumaz eur pennad souezet da zellet ouc’h Corintin :\n— Ar re-all ho deuz c’hoant da veva an hirra ar guella, hag he-man en deuz c’hoant da vervel div heur kentoc’h evit gellout mervel d’ar memez heur gand he Zoue !... Daoust a ne ket maro ar feiz c’hoaz enn he galoun ? Ne ouzoun dare. Trei a reaz he benn ha mont a reaz kuit. An diaoul, me gred, en doa her c’habestet pell a ioa, hag a reaz neuze eur chachad var ar ziblenn evit hen digas enn he hent koz.\nCorintin ne reaz van ; en em lakaat a reaz da lavaret he japeled var he viziad. Ia, var he viziad, abalamour da gounta mad an dizenezennou, ha da lavaret ar Gloria Patri hag ar Bater, pep hini d’he boent, rak n’oa lezet chapeled ebed gand hini euz ar brizounerien ; an dud difeiz a lavare n’oa an traou-ze nemed brizerez. An Aoutrou Coarigou en doa desket d’ar vugale, e kouent Kastel, lavaret evel-se ho chapeled var ho biziad, enn ho gouele, enn noz, pa ne c’hellent ket kousket, evit kas enn he hent an drouk-spered, pa deue da c’houlen digor enn ho c’haloun ha da glask ho sacha er pec’hed. Mad, an Aoutrou Coarigou en doa desket ive da Gorintin ar c’hiz-se da bedi Doue, ar pez a rea eur vad vraz d’he galoun hag a verrea kalz hirder an amzer.\nVar dro kresteiz e teuaz unan euz a vevelien ar bourreo, pe an dibenner tud, da lavaret d’ezhan oa mall beza kempennet evit mont d’ar maro da deir heur evel m’en doa c’hoant.\n— Beza kempennet, eme Gorintin ! Ha petra am beuz-me da ober evit an dra-ze ?\n— Red eo trouc’ha ho pleo.\n— Pell braz a zo n’int ket bet trouc’het ; ha perak ho zrouc’ha herrio, pa’z eo guir a-benn eberr e vizign maro ?\n— Abalamour gand ar bleo hirr-ze e ve re ziez d’eomp-ni ober hor micher varnoc’h. Hastit buan dont aman er sklerijenn, rak ni n’hon beuz ket kement-se a amzer, aman ez euz labour.\n— C’houi a c’hoar ho micher ; mad, grit ar pez a zo red da ober.\nGoude ma oue kempennet, Corintin a droaz ouc’h mevel ar bourreo, hag a lavaraz d’ezhan :\n— Va den, c’houi oc’h euz kaset meur a hini da Varadoz an Aoutrou Doue ; c’houi ive-ta a c’hoar penaoz e ranker en em lakaat evit mervel evel ma’z eo red ; c’houi hoc’h euz eun ear vad, evidoc’h da gaout eur vicher zivalo ; ha beza o pefe ar vadelez da ziskouez d’ign petra da ober, penaoz en em lakaat evit kaout taol ar maro ?\n— Oh ! ia-da. Ne ket diez ho kentellia. Deuit aman da gichen ar prenestr, ha me hen diskouezo d’eoc’h.\nCorintin a ieaz d’he heul.\n— Kenta hoc’h euz da ober, eme mevel ar bourreo, eo en em astenn a-ze var an douar.\nCorintin a ieaz var bennou he zaoulin.\n— Ne ket avoualac’h kement-se, red eo d’eoc’h gourvez enn hoc’h hed.\nCorintin a c’hourvezaz.\n— Breman, lakit ho taouarn var ho kein, rak er c’hiz-se e vizint staget d’eoc’h.\nCorintin a astennaz he zaou-zourn a-hed livenn he gein.\n— Ho taou benn-c’hlin a zo re hirr an eil diouc’h egile, red eo ho zostaat.\nCorintin a reaz ar pez a ioa gourc’hemennet d’ezhan.\n— Mad avoualac’h evel-se. — Tostait ive ho treid an eil ouc’h egile, rak var ar plankenn n’ho pezo ket kement-se a frankiz da fringal.\nCorintin a dosteaz he dreid an eil ouc’h egile, ha setu hen eeun evel eur vaz.\n— Breman e rankit astenn ho kouzouk.\nHa Corintin da astenn he c’houzouk.\n— Ne ket mad evel-se. Arabad eo d’eoc’h sevel ho penn varzu an neac’h, red eo her plega. Harpit ho tal ouc’h an douar.\nCorintin a zentaz adarre.\n— Breman, astennit ho kouzouk muia ma c’hellot... Muioc’h c’hoaz...\nHa Corintin a astenne he c’houzouk.\n— Mad avoualac’h evel-se. Breman e c’hellit sevel. N’hoc’h euz nemed ober er c’hiz-se e berr, ha ne vezor ket pell evit ober ho stal d’eoc’h.\nCorintin a zavaz enn he za ken dinec’h ha ma save a-ziagent divar bennou he zaoulin goude beza lavaret he bedennou dioc’h an noz pe dioc’h ar mintin.\nMevel ar bourreo a choume da zellet out-han ; n’oa ket evit gouzout petra ioa e penn Corintin.\n— Daoust, eme-z-han, ha kollet en deuz, he benn ? Pe c’hoant en deuz, dre eur brabanserez diskiant, diskouez n’en deuz ket a aoun rak ar maro ?\nC’hoant her gouzout en doa : abalamour da-ze e lavaraz da Gorintin :\n— Breman, me gred, e tle beza mao ho spered ha laouen ho kaloun p’am beuz ho kentelliet kerkoulz ?\n— Ia, va den mad, eme Gorintin, breman oun dizoan ha dinec’h, bennoz Doue deoc’h evit ho madelez. Breman e c’houzoun petra a rankign da ober pa deuio ho mestr d’am dibenna, ha netra ne viro ouzign da lakaat va spered da sonjal e Doue, ha va c’haloun d’her c’haret betek va huanad diveza.\nSetu penaoz e varve hon tud koz !\nAdtapet diwar « https://br.wikisource.org/w/index.php?title=Emgann_Kergidu/Pennad_27&oldid=51320 »\nKemm diwezhañ d'an 1 Mae 2013 da 21:01\nKemmoù diwezhañ degaset d'ar bajenn-mañ d'an 1 Mae 2013, da 21:01.


Pajenn:Le Clerc - Ma beaj Londrez, 1910.djvu/49 - Wikimammenn\nPajenn:Le Clerc - Ma beaj Londrez, 1910.djvu/49\nenebont. Ha gant se Kromwell, kemeret gantan kêr Drogeda goude eur zeziz, a ra tremen dre ar c’hleve eur milier bennak a dud hep difenn, o devoa en em dennet en o iliz. En Wexford gwasoc’h c’hoaz : kement den a zo en kêr, bihan ha bras, a zo lac’het en eun tôl.\nHag evel se ec’h ê kont e lec’h-all. Dre fors drailhan tud ha trê e teu ar Zôzon da gaout an trec’h. Mes n’et ket da gridi e lezfont Iverzoniz da vevan breman en peuc’h ha war o zra. Kement den an deus douget armo a zo harluet, epad ma kaser o gwrage hag o bugale d’an Amerik evel danve sklaved. Ar re all a dle en em dennan oll er c’horn douar ar paouran eus an enezen, e tu ar c’huz-heol da ster ar Shanon. Gwaz d’ar c’hatolik a vo kavet en tu-all : mat da vean lac’het gant n’eus forz pesort Sôzon. An taer brovins all a oe lodennet etre · soudarded Kromwell. Ha, ’vit achui eul labour ken dismegansus, e kondaoner ar gatoliked, goude bean grêt gante pevien du, da bêan beleien protestant evit distrei anê diouz o fe gatolik.\nSevel a ra ma c’halon em c’hreiz o kontan treo ken euzus, treo hag ec’h ê eur vez evit tud a rêzon o bean grêt. Mes ret e oa d’in o laret evit rei da intent piou ê hon breudeur Iverzon ha pesort enor o deus grêt d’ar gwir Iliz ha d’hon gouenn keltiek ; ret c’hoaz evit gouzout nan ê ket bet dalc’hmat ar Zôzon pez ec’h int breman, da laret ê, tud hag a briz dreist-muzul al liberte da gridi ha da heuilh mouez ar gonsians.\nAn Akt a beuc’h, setu an hano a roas Kromwell d’ar briz-varc’had a reas gant Iverzoniz ar bla 1552. Ya, poent ê laret an Akt a beuc’h ! Laket ê ar peuc’h en o bro evel ma laker endro d’ar c’houg eur gorden hag eman ar skoulm anei war red :\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/49&oldid=150056 »\nKemmoù diwezhañ degaset d'ar bajenn-mañ d'an 5 Meu 2019, da 13:15.


Fañch Kaorel - Wikipedia\nFañch Kaorel a oa ur beleg ha skrivagner breizhat bet ganet e 1874 e Plounevez-Kintin ha marvet e 1954 en Antony. Skrivet en deus meur a sonenn bet dastumet gantañ koulz hag ur pezh-c'hoari bennak.\nSkoliet e voe e Plougernevel. Goude bout bet lean en urzh ar Varisted adal 1891 e voe skolaer e skol gatolik Sant-Nikolaz-ar-Pelem betek 1913. Eno e reas skol e brezhoneg d'ar vugale. E 1919 e voe anvet da rener skol e Plangoed hag e Sant-Tegoneg adalek 1921. Mont a reas e retred adalek 1937 hag ez eas da chom da Antony diwar neuze.\nBet e voe degemeret evel barzh e Gorsedd Breizh e 1903.\nEdo e penn Feiz ha Breiz ar vugale ha perzh a gemeras e Breuriez ar Brezoneg. Da gentañ e tastume sonennoù eus e vro, Kernev-Uhel, kent skrivañ hag embann ur pezh-c'hoari, Paner vurzudus ar mevel, e 1905.\nMeur a ganaouenn dastumet hag embannet e Dihunamb ha Kroaz ar Vretoned ;\nPaner vurzudus ar mevel, Sant-Brieg, 1905 ;\nC'hoant an drouiz, diembann.\n↑ Sellout ouzh kentañ levrenn Lennegezh ar brezhoneg en XXvet kantved, gant Frañsez Favereau, pajennoù 357-361\n↑ Geriadur ar skrivagnerien ha yezhourien, L. Raoul, 1992, p. 62\nAdtapet diwar « https://br.wikipedia.org/w/index.php?title=Fañch_Kaorel&oldid=1978491 »


Stumm eus an 9 Her 2014 da 16:46\n82 okted ouzhpennet , 7 vloaz zo\nStumm eus an 12 Kzu 2013 da 16:53 (kemmañ)\nStumm eus an 9 Her 2014 da 16:46 (kemmañ) (dizober)\n[[Restr:Ireland physical small.png|frame|Gwelet a reer elfennoù zo eus [[torosennadur]] [[Iwerzhon]] war ar gartenn-mañ. (Sellet ivez ouzh [[:Skeudenn:Ireland physical large.png|un doare brasañbrasoc'h]] gant muioc'h a ditouroù).]]\nUr [[plaenenn|blaenenn]] greiz gant [[aradennad]]où [[menez]]ioù bihan tro-war-dro eo enez Iwerzhon. Ar [[kern|gern]] uhelañ, ar [[Corrán Tuathail|C'harrauntuohill]] ([[Iwerzhoneg]]: ''Corrán Tuathail''), a sav betek 1041 m. Ar [[stêr]] [[Shannon]], an hini hirañ (259 km), a red e-kreiz ar blaenenn hag he zraoñienn a droc'h ar vro e div lodenn. Gant an hinad gleb ha klouar e kresk war an enezenn a-bezh ur struzh glas ([[prad]]où, [[geun]]ioù ha [[lann]]eier peurvuiañ) douret mat gant ar [[glav]]eier stank a-walc'h. Setu perak e vez graet eus Iwerzhon an ''Enez c'hlas'' pe an ''Enezenn glaz-[[emrodenn]]''. Gorread an enezenn a zo 84 079 [[km²]].\n== Tud vrudetIstor ==\n:''Pennad dre ar munud : [[Istor Iwerzhon]]''.\n** [[Seamus Heaney]]\nAdtapet diwar « https://br.wikipedia.org/wiki/Dibar:MobileDiff/1594835 »


Gilles Elie Dit Cosaque - Breizh ha liesseurted\nGilles Elie Dit Cosaque\nlesanvet ar C'hozak, dindan selloù ar stered...\nKavout ar poltred\nAr filmaozour-mañ en dije gallet bezañ sterdead, rener arzel er bruderezh pe keginer steredennet. Diouzh an tu-mañ eus hon hunvreoù pe en tu all d'ar mor bras, war aodoù an Antilhez, anavezet mat gantañ o lusk sonioù hengounel. Evit hor plijadur en deus dibabet kas ac'hanomp da bourmen gant Zetwal, pe da varc'hegezh dre hentoù treuz ; a film da film e vezer estonet gantañ.\nFichenn ebet evitañ na hent eeun kennebeut evit an epikurad leun a ijin gant e lagad furch.\nPep tra zo kroget gant tresadennoù, seizh vloaz e oan, p'hon eus gwelet, ma breur ha me, e gwerenn ur stal gelaouennoù, albom kentañ Spiderman. Aspedet hon eus hon tad da brenañ anezhañ met ne blegas ket. Gwall zipitet neuze, omp krog hon-daou da dresañ forzh pegement. Ober a raemp hon albomoù dimp-ni. Ijinañ a raemp bannoù-treset. Ma breur a oa troet muioc'h gant ar c'hourarozed ha me a chome tostoc'h ouzh doare skol-dresañ Belgia, gant un tres sklaer. Helebini a veze etrezomp, ha me a gav din eo alese e teu ma c'hoant da gontañ istorioù.\nPa oa krennard e oa Gilles e karg eus un abadenn diwar-benn ar bannoù-treset war ur radio dieub : se zo bet un digarez eus ar c'hentañ evit kejañ gant tresourien a-vicher. Diskouez a ra e blankennoù treset d'unan anezhe, heuliet e vo gantañ. Abaoe m'en deus bet e alioù mat ha fur evit ar frammañ en deus miret plijadur o pledal gant al lodenn-se.\n« Hiziv c'hoazh e soñjan en alioù-se pa glaskan ur framm evit un atersadenn. Ne vestronian ket pep tra, met dre santadur... Alies a-walc'h eo goude e tizoloan penaos lakaat al livioù da glotañ, pegen pouezus ha gwelus eo an danvez.»\nEn e vuhez pemdeziek ez eo ur paotr hag a seblant kaout c'hoant da vont bepred un tamm pelloc'h. N'eo ket a wel d'an holl avat. N'eo ket unan da sellet a-us d'ar voger met klask a ra kentoc'h ar frailh er vogerenn, pe toull an alc'hwez, an toullig dic'hortoz a ro an tu dezhañ da lakaat e lagad.\nDaoust ha bez' e vez bepred o klask ar frailhig evit damwelet ar bed ?\nMarteze en enor da Glissant, kement e plij e zoare soñjal dezhañ.\n« Goude eo deuet amzer ar studioù, dibab a ran ar bruderezh. Eus tu an ekonomiezh da gentañ hag ar c'hrouiñ war-lerc'h. Graet em eus stajoù an eil war-lerc'h egile en ajañsoù evel rener arzel ha goude on bet kemeret da labourat evit pevar bloaz. Goude on aet war ma c'hont. Dedennet bras on gant ar graferezh, an dipografiezh, bitrakiñ a ran, meskañ. Tamm-ha-tamm em eus graet muioc'h-mui a filmoù bihan, grafek holl koulz lavaret.\nPlijadur am bez, se eo a gont ar muiañ : an ajañsoù bruderezh a zo bet lec'hioù stummañ eus ar c'hentañ evidon. D'ur mare ma oa kalz a cheñchamantoù gant an teknologiezhioù nevez, muioc'h a frankiz a oa ha d'ar mare-se e oa kroget ar c'hlipoù. »\nGilles, neuze, a ra filmoù.\nAr rummad Kamo adalek ar bloavezh 2000, er Martinik, tammoù taolennoù pemdeziek. Meskañ a ra enno barzhoniezh, sokiologiezh ha deizlevrioù... hanter hent etre ar c'hlip, an teulfilm hag ar film-arnod. Plijout a ra dezhañ peurlipat ar skeudennoù ha rannañ gant an dud an taolennoù tud dic'hortoz.\nDa heul, e teu da vat ur raktres skeudennoù er Gwadeloup, un diskouezadeg skeudennoù hag ivez un teulfilm kentañ, e 2004, Ma grena et moi. An holl dud-se, skeudennet war o motobekan, anvet grena du-hont, o deus istorioù buhezioù da gontañ. Neuze Gilles a laka anezho war wel. Tapout a ra o c'homzoù, ha selaou ouzh kan ar c'hreoleg.\nEvit strollañ e labour e krou e di-broduiñ dezhañ e-unan, ar Maison-garage. Kendelc'her a ra gant filmoù all, Outre-mer, outre-tombe, ur freskenn kañvaouus ha barzhonius, hag a ziskouez pegen dibar eo an darempred o deus tud an Antilhez gant ar marv.\nZetwal e 2008 a zo ur stumm all c'hoazh da veskañ un hunvre bugel hag an entan : istor ar Martinikad kentañ en doa c'hoant da vont war al Loar. Mont a ra en-dro gant eoul-tan barzhoniezh Césaire, ken tellurek ma c'hell lakaat ur fuzeenn da loc'hañ ! Gilles, eñ ivez, en deus hunvreet e-pad pell bezañ sterdead. Plijout a ra dezhañ fleukiñ evel un artizan. Césaire a zo brudet er Martinik, un arouez politikel, un aourflamm liesliv. Diaes chom hep bezañ fromet. Neuze ec'h ijin. Klask a ra testoù, treizherien marvailhoù...\nBoas eo d'ober monedoneoù etre Pariz, el lec'h m'eo bet savet, hag ar Martinik.\n« Mont a raemp di pa oamp bugel evit ar vakañsoù bras, ma zud a zo aet da chom du-hont en-dro bremañ. Met ne'n em santan ket filmour ofisiel ar Martinik, na kennebeut hini an Antilhez, ne blij ket din bezañ kemeret evit ur broadelour ha ne blij ket din an emglevioù tavel ivez. Nann, c'hoant em eus c'hoazh da c'hellout tec'hel... »\nDre ur faoutig all ?\nAr pezh a blij dezhañ kalz ? Tresañ ha krouiñ evel plastikour. Ar boued, blazioù ha livioù kemmesket.\nLabouret en deus Gilles war un heuliad pegadennoù anvet Lambeaux, hag a vesk ar vemor hag ar vorianelezh. Ar pezh a grabis hag a bare, ar pezh a ro meuleudi da gaerded ar merc'hed, a lavar feulster an trevadennerezh, a gont kreolegezh ar bed, un tem tomm d'e galon ? Marteze peogwir eo kizidik ouzh ar sonerezh, ouzh lusk ar skeudennoù kenkoulz hag ouzh hini ar sonioù, ouzh ar frazennoù e kreoleg, ouzh froumadennoù an taboulinoù...\nKeneiled en deus : Miles Davis, John Coltrane, Nina Simone ha François Causse an hini a ra sonerezh e filmoù. Met plijout ra dezhañ ivez tremen e amzer gant Raphaël Confiant, gant Patrick Chamoiseau ha gant Manifeste pour les produits de haute nécessité. Labour an navintellektual-se eus an Antilhez hag a zo ivez e-kreiz e film La liste des courses, e 2011, un sell a-dreñv war heuliadoù enkadenn 2009 en Antilhez hag e Gwiana. « Tremen a ran amzer gant Corto Maltese, Jean-Michel Basquiat, Matisse, met ivez gant Leos Carax, Wes Anderson, William Klein... Plijout a ra din mont betek penn ar pezh a fell din gouzout. Plijout a ra din bezañ souezhet ha souezhiñ ar reoù all ivez d'o zro, pa c'hellan. Evel pa oan en helebini gant ma breur hag e c'hourharozed. »\nE 2014 e teu er-maez On ira voir Pelé sans payer, ur souezhadenn...\n2004 Ma grena' et moi\n52' une galerie de portraits amusés de propriétaires de mobylette motobécane 89 (dites Grena’). Bien plus qu'un simple véhicule, cette mob se révèle être une digne remplaçante de l'âne et une fidèle compagne de travail, presque une muse ou plus prosaïquement un baromètre social.\n2006 Outre-mer Outre-tombe\n52' un documentaire sur les veillées mortuaires et les traditions d'accompagnement du défunt aux Antilles : contes, blagues, chants de rhum, devinettes, jeux de mots, et autres messes. Un peu comme si la mort en Caraïbe était moins une fin que le début d'autre chose.\n52' le portrait d’un Martiniquais grand admirateur d’Aimé Césaire qui au milieu des années 1970 avait comme ambition d’être le premier Français dans l’espace. Ce film a reçu une mention spéciale au festival Vues d'Afrique à Montréal en 2010.\n2009, vidéo-mix FDF/RMX (Fort de France remix)\ncréé à Fort de France, puis joué en 2009 à Paris puis en 2010 au festival de cinéma de Douarnenez\n2011 La liste des courses\n52'50 revient sur le mouvement de grèves de 2009 en Martinique, prenant comme point de départ une revendication des grévistes : l’établissement d’une liste de produits de première nécessité - reprise par neuf intellectuels antillais - sur lesquels était exigé une baisse de prix.\n2013 Un air de Césaire\nCoordination et création d'une série de films d'animation\n2014 Nous irons voir Pelé sans payer\n65' en janvier 1971 le Santos FC, le mythique club de foot de São Paulo avec à sa tête le non moins mythique “roi Pelé” débarque en Martinique afin de disputer un match contre les meilleurs joueurs locaux\n2016 Je nous sommes vus\n52' dresse le portrait de 3 “accros” aux télénovelas, de la Guyane à la Réunion en passant par la Martinique\nLa Maison-garage, evit gouzout pep tra war an nevezentioù, prenañ an DVDoù, al levr skeudennoùhttp://www.lamaisongarage.fr/\nAr c'hlip war Carlton Rara, soner donezonet eus Haiti : https://vimeo.com/52278681\nle Manifeste pour les produits de haute nécessité, embannadurioù Galaade :\nCrédits photographiques : Lucas Faugère\nBarzhonegig-video a Vartinik.\nKamo – Mme Renée\nKamo a zo un dastumad momedoù tapet dre laer, tammoù eus ar vuhez pemdeziek er Martinik, ar film a zo hanter-hent etre un teulfilm, ur c'hlip hag ur film arnod.\nLa liste des courses\nD'ar 5 a viz C'hwevrer 2009, goude Gwiana ha Gwadeloup, e oa tro ar Martinik d'ober harz-labour evit ar wech kentañ, un harz-labour bras ha hir. Unan eus ar goulennoù pennañ a oa kaout un distaol 20% war ar produoù ret-holl, ul (...)\nMa grena et moi\nAr grena eo al lesanv a vez roet en Antilhez da vobiletenn hollvrudet Motobécane. Kement a berzh he doa graet d'ur mare a zo bet zo bet ma c'heller lavarout diwar he fenn e roe stad ar gevredigezh. Ma grena et moi eo poltred ar re ziwezhañ a chom (...)\nNous irons voir Pelé sans payer\nE miz Genver 1971 e tilestr ar Santos FC, klub mell-droad hollvrudet São Paulo, gant ar « Roue Pele » ken brudet all e penn, er Martinik evit c'hoari ur match a-enep gwellañ c'hoarierien ar vro.\nEn Antilhez, muioc'h c'hoazh eget er pennvro, eo ar marv un dra a-bouez e red ar vuhez. Bevañ a reer an darvoud-se koulz lavarout evel ur gouel.\nSur un air de Césaire\nUn dastumad souezhus filmoù bevaat diwar dek barzhoneg gant Césaire, une doare nevez da zizoleiñ e oberenn.\nDre zegouezh on en em gavet gant Hugues Saint-Rose, saver kigi-emgann. O welet pegen souezhet e oan o doa al loened pluñv-se anvioù astraerien e respontas e oa en enor d'e vreur : « Robert Saint-Rose, an den a rankfe bezañ bet ar (...)


SLB - 17 a viz Mae - Harz-labour hollek a-enep al lezenn Travail\n17 a viz Mae - Harz-labour hollek a-enep al lezenn Travail\nGervel a ra Sindikad Labourerien Breizh da gregiñ gant un harz-labour hollek tra ma vo chomet a-sav gant al lezenn El Khomri. Kemer a raio perzh ar sindikad e dibunadegoù ar meurzh 17 a viz Mae.\nDivizet en deus ar gouarnamant implijout ar «49.3» kuit da reiñ d'ar Breujoù da zivizout diwar dazont al lezenn-mañ. Stourm ar bobl a vo neuze an doare nemeti da enebiñ ouzh ar raktres ha da zifenn hor gwirioù.\nFeulster an archerien a zo aet war washaat en deizioù tremenet. Diskouez a ra splann e fell d'ar gouarnamant lakaat e lezenn da dalvezout dre forzh peseurt doare a vefe, ha pa vefe gloazet tud. Padal e chom mennet an enebourien da genderc'hel gant ar stourm, evel ma tiskouez an harzoù-labour, ar manifestadegoù hag al lec'hioù ac'hubet a vil-vern. Feulster an archerien ne raio nemet kas hor c'hoant stourm war-raok.\nHervez SLB e vo pouezus bezañ ken niverus ha ma c'hallimp d'ar 17 a viz Mae a-benn mont pelloc'h gant ar stourm. Met daoust d'ar manifestadegoù bras bezañ a-bouez n'eo nemet o stankañ an ekonomiezh penn-da-benn e vimp trec'h. Gervel a ra SLB da genderc'hel gant ar stourm goude ar 17 ha da blantañ reuz war pep tachenn!\nStourmomp dibaouez! Harz-labour hollek a-enep da lezenn ar c'hevala.


Titouroù diamzeriet pe ziwir a c'hall bout er pennad-mañ. Un den a-vicher hepken war ar vezegiezh a c'hall reiñ un ali mezegel deoc'h, ha pennadurezhioù yec'hedel ho pro hepken zo anadouek war ar reiñ kemennoù a-fet yec'hed foran.\nDiwar-benn ur viruz eo ar pennad-mañ. Gwelit COVID-19 m'emaoc'h o klask deskrivadur ar c'hleñved, Bedreuziad COVID-19 e 2019-2020 m'emaoc'h o klask deskrivadur bedreuziad ar C'hCOVID-19.\nAn Novel coronavirus 2019 (anvet da gentañ 2019-nCoV), lesanvet Kurunviruz Wuhan, zo ur viruz hag a zegas ur c'hleñved a gurunviruz : ar COVID-19. Degas a ra kudennoù bras er benvegad analañ. Abeg kleñved-red Wuhan eo e 2019–20, hag ar bedreuziad kurunviruz a heul anezhañ e 2020.\nAn Novel coronavirus (2019-nCoV)\nDielfennadenn 3-ment Coronavirus ar Wuhan\nDarn eus an dud klañv zo bet liammet gant ur marc'had an anevaled, ar viruz a vefe deuet eus loened. Keñveriet eo bet spis ar c'hurunviruz-se gant kleñvedoù all ha tostik-tost eo ouzh ar SARS-CoV (79.5%) ha Kurunviruz al logod-dall (96%). Dre ar studiadennoù-se e c'heller soñjal e vefe liammet neuze ar c'hurunviruz eus Wuhan ouzh al logod-dall.\nPenaos e treant ar c'horfAozañ\nPoreañ a ra ar viruz ar c'helligoù en ur mont tre dre un endokitoz.\nDisplegadenn ar c'hudennoù degaset gant ar c'hCOVID-19.\nAdtapet diwar « https://br.wikipedia.org/w/index.php?title=SARS-CoV-2&oldid=1870561 »\nDernière modification le 11 Ebr 2020, à 22:10\nKemmoù diwezhañ degaset d'ar bajenn-mañ d'an 11 Ebr 2020, da 22:10.


Le Télégramme - Spered ar vro - Justine Morvan. Danvez sevenerez\nJustine Morvan. Danvez sevenerez\nJustine Morvan (a-gleiz) asambles gant Perryn Bleunven ha Quentin Morvan.\nD’an 20 a viz Genver e vo skignet eil koulzad an heuliad « C’hwi a gano » war ar rouedad. Ur raktres kaset da benn gant ur skipailh tud youlek, Justine Morvan en o zouez.\nLugerniñ a ra he daoulagad pa gomz diwar-benn an trizek devezh filmañ stank zo bet e fin miz Eost, e Plabenneg. Justine Morvan he deus div vicher en ur mod : kasourez eo e skolaj Diwan Gwiseni diouzh an noz, ha sevenourez an heuliad « C’hwi a gano » e-pad an deiz ! Abaoe bloaz emañ o labourat ar plac’h yaouank war danvez eil koulzad an heuliad, asambles gant he c’hamaladez Perryn Bleunven. Kroget e oa ar raktres e 2016 : savet e oa bet gant ur skipailh mignoned eus Plabenneg un heuliad e brezhoneg evit ar grennarded. Kontañ a ra istor Lili en ul lise arzel. Ur mod divoutin a-walc’h evit ur film e brezhoneg, savet dindan stumm ar filmoù tele amerikan. « Ar c’houlzad kentañ a oa bet graet gant tud a youl vat kant dre gant, a gont Justine. Ne oa ket bet arc’hantaouet tamm ebet ». Berzh en doa graet an heuliad, betek kaout an trede priz da geñver Prizioù 2017 Frañs 3 Breizh.\n160 den o kemer perzh\nKement-se en deus roet c’hoant d’ar skipailh youlek-mañ da genderc’hel gant ar raktres. Met en ur micherelaat an traoù un tammig. E-pad tri miz o deus skrivet pemp rann an eil koulzad. « Kendalc’het hon eus gant istorioù Lili. Mont a ra-hi war-raok war dachenn ar c’han evel-just ha diskouez a reomp penaos e vez cheñchet he flas er c’hlasad hag he darempredoù gant he mignoned », a gont Justine. Troet eo bet an heuliad e fin miz Eost e skolaj publik Nelson Mandela e Plabenneg, asambles gant ur skipailh divent : « 160 den o deus kemeret perzh mod pe vod ! Aozet hon eus al labour dre strolladoù bihan e-karg eus ar c’hinklañ, an dilhad, ar planning, an aktourien, hag all. Aesoc’h eo bet evidomp : aketusoc’h e oamp evit seveniñ ha frammañ ». Tud a-vicher zo deuet ivez a youl vat hag un taol sikour o deus bet digant ar gevredigezh Seveniñ pe an ti-produiñ Kalanna. « A-raok ne anavezen ket tamm ebet bed ar c’hlewelet, a gont Justine. An taol-mañ em eus dizoloet pegen startijennek eo ar rouedad klewelet e brezhoneg ! »\nUr galv arc’hantaouiñ a-stroll\nUr pezh-mell aozadur, hag en deus koustet ker. 13 000 € o deus rastellet dija : 10 000 € zo bet arc’hantaouet gant ar Redadeg ha 3000 € zo bet roet gant Tebeo, hag a skigno an heuliad war un dro. 5000 € a vank : lañset eo bet ganto ur galv ac’hantaouiñ a-stroll. Moaien zo da reiñ ur gwenneg bennak betek an 12 a viz Genver. An deiz-se e vo diskouezet daou rann kentañ an heuliad, war an ton bras, e Plabenneg. En linenn e vo an heuliad d’an 20 a viz Genver. Amzer evit Justine da analiñ un tamm. « Un avañtur brav-tre eo bet ! Ur gwir labour a-stroll. Brav eo kaout mignoned prest da vont betek penn ha da sikour un huñvre da vezañ gwir ».\nKoulzad : saisonHeuliad : sérieRouedad : webMicherelaat : professionnaliserArc’hantaouiñ a-stroll : financement participatif.\nUn teen-movie à la sauce bretonne, ça existe ! La saison 2 de « C’hwi a gano », qui raconte les tribulations de Lili dans un lycée artistique, sera mise en ligne le 20 janvier. Un projet mené tambour battant par une équipe basée à Plabennec. Parmi eux, Justine Morvan a écrit le scénario et réalisé les cinq épisodes avec sa comparse Perryn Bleunven. Un financement participatif a été lancé sur Kengo pour donner un dernier coup de pouce au projet : https://www.kengo.bzh/projet/c-hwi-a-gano-web-serie-en-breton


Stagadenn - Wikipedia\nEr yezhoniezh e vez implijet an termen stagadenn (saoz: clitic) evit komz eus elfennoù yezh gante perzhioù liammet ouzh gerioù emren (pe morfemennoù distag) ha perzhioù all liammet kentoc'h ouzh morfemennoù stag war un dro.\nUr rummad yezhoniezh ledan-tre an hini eo neuze, ennañ gerioù hag a ya en-dro koulz evel gerioù hag evel kengerioù.\nBez' e c'heller dielfennañ ar stagadennoù evel elfennoù bet gerioù distag gwezhall o tont da vezañ elfennoù stag, hanter-hent neuze etre morfemennoù stag ha morfemennoù distag.\nUnan eus perzhioù boutin an holl stagadennoù eo ar fed ma n'o deus emrenerezh hedaderel (saoz. prosody), da lâret eo n'hallont ket bezañ distaget o-unan hep bezañ staget ouzh ur ger all, anvet an « ostiz ».\nUr rummad yezhadurel eo ar stagadennoù ha ne glot ket an doare d'o skrivañ atav hervez reolennoù reizhskrivañ pep yezh rak a-wezhoù e vez skrivet distag diouzh ar gerioù ostiz ha gwezhoù all e vezont skrivet stag oute, liammet oute a-wezhoù gant ur varrennig-stagañ.\nRenket e vez ar stagadennoù hervez o lec'h e-keñver ar ger ostiz ma vezont staget outan :\nStagadennoù rakverbel (saoz. proclitics) :\nStaget ouzh deroù ar ger ostiz, evel da skouer ar gerioù-mell e brezhoneg :\nStagadennoù goudeverbel (saoz. enclitic)\nStaget ouzh diwezh ar ger ostiz, evel da skouer ar raganvioù renadenn stag e galizeg :\n(atan « stagont » + RENADENN EEUN (akuzativel) BENEL LIESTER)\n« O stagañ a reont » / « Stagañ a reont anezhe »\nStagadennoù etreverbel (saoz. mesoclitics)\nStaget etre gwrizienn ar ger ostiz ha kengerioù all evel da skouer e portugaleg :\nDebuxaria > Debuxá-lo-ia\n(PENNRANN-VERB (debuxa-)-RENADENN EEUN (-(l)o)-DIBENN-GER (-ia))\n« E dresañ a rafe » / « Tresañ a rafe anezhañ »\nStagadennoù enverbel (saoz. endoclitics)\nDisrannet e vez gwrizienn ar ger ostiz ha staget etre an daou damm. Gwezhall e kredjod e oa dibosubl seurt stagadennoù met kavet e vezont en oudieg war a seblant.\nAdtapet diwar « https://br.wikipedia.org/w/index.php?title=Stagadenn&oldid=1883987 »\nKemm diwezhañ d'an 29 Eos 2020 da 00:25\nKemmoù diwezhañ degaset d'ar bajenn-mañ d'an 29 Eos 2020, da 00:25.


Devezh-studi e brezhoneg, e Kerplouz, d'ar sadorn 5 a viz Ebrel 2014 - Ti Douar Alre\n8 Ebrel 2014\nDevezh-studi e brezhoneg, e Kerplouz, d'ar sadorn 5 a viz Ebrel 2014\nAn eil gwezh eo da dTi Douar Alre ha da gKerlenn Sten Kidna kinnig un devezh-studi e brezhoneg, ha kement-se get harp izili a skol-veur Roazhon 2, Brest ha kani kreisteiz Breizh. Ar blez-mañ 'oa bet lakaet Daniel Doujet, mestr-prezegenner anezhañ e skol-veur Roazhon 2, da brezidant an devezh-studi. Un abadenn bet kinniget da geñver Sizhunvezh ar brezhoneg e Bro an Alre an hini eo hag an tem bet choajet - « Dour ha douar » - a oa daet d'ur feson anat diàr douaroniezh Breizh, n'eus ket met soñjal en diforc'h 'vez graet etre an Arvor hag an Argoad, oc'hpenn d'an dra-se emañ ret lâret eo un tem a gouch mat doc'h Bro an Alre hec'h-unan. C'hwec'h prezegennour – kelennerion, enklaskerion, tud é tonet a skolioù-meur – o deus pledet àrnañ. Pep hini anezhe en deus graet d'e soñj. Lod o deus tostaet doc'h an tem dre al lennegezh, é kemer harp àr oberenn Youenn Drezen (an dour an-dro d'an inizi) pe àr kani Loeiz Herrieu (Kammdro an Ankou) peotramant c'hoazh àr an haikuioù, lod arall 'zo aet kentoc'h davet an derminologiezh hag ar rannyezhoniezh. Un tregont den bennak 'zo daet da selaou doc'hte. Troet eo bet ar prezegennoù àr ar prim evit an nann-vrezhonegerion : a-drugarez da tokarnioù prestet dezhe e c'hellent heuliiñ an traoù.\nSetu enta roll ar prezegennoù bet kinniget :\n- Stefan Moal, « Dourioù ha douaroù, karantez ha karantez-vro e-barzh An Dour en-dro d’an Inizi gant Youenn Drezen .\n- David ar Rouz, « Enklaskoù àr ar yezh dre ditourerion : skouerioù en Arvor hag en Argoad »\n- Fanny Chauffin, « An dour hag an haiku : un digarez da grouiñ e brezhoneg »\n- Daniel Carré, « Dour ha douar e Kammdro an Ankoù, karned brezel Loeiz Herrieu »\n- Pierre-Yves Kersulec, « Pesketaerezh en dour dous » ;\n- Serge le Bozec, « Brezhoneg ar mor klevet e Pleheneg ».


tostoc'h - Wikeriadur\nDiwar an anv-gwan tost hag an dibenn-ger -oc'h.\nDerez-uheloc'h an anv-gwan tost.\nGalvet oa da vont da lakaat o dorn er sac'h, an holl dud yaouank a dro-war-dro, betek Gwinevez, Gwiniventer, Plouvorn hag ar parrezioù all tostoc'h. — (Lan Inizan, Emgann Kergidu 1, Brest, 1877, eil emb. Al Liamm 1977, p. 194.)\nC'hoant a-walc'h an nevoa da vont da welet tostoc'h petra 'oa kement-se. — (Erwan ar Moal, Pipi Gonto, Kemper, 1925, p. 55.)\n— « Pellik emaon c'hoazh, » emezan. « Pa vimp tostoc'h, marteze... » — (Jakez Riou, An Ti Satanazet, Skridoù Breizh, 1944, p. 19.)\n— N'ho kwelan ket mat, Katell. Deuit tostoc'h. — (Roparz Hemon, Ho kervel a rin en noz ha marvailhoù all, Al Liamm, 1970, p. 26.)\nHag e kav din en un taol emaon tostoc'h ouzhoc'h. — (Roparz Hemon, Mari Vorgan, Al Liamm, eil emb. 1975, p. 37.)\nDu-se, pell pe dostoc'h, en alamandezenned ha gwez kraoñ al liorzh kloz e taol eostiged all, her ha taer, o zio ! tio ! tio ! bagol, ma tasson kili an diribin, e-giz ma vije ur palez strink. — (Youenn Drezen, Sizhun ar Breur Arturo, Al Liamm, 1971, p. 13.)\nBremañ, pa ne oa den da c'hounit ha p'he devoa, ouzhpenn, ur mevel da baeañ ha da vagañ, e oa dav da Chañ-Mariou ar C'hogant sellout pishoc'h ha derc'hel tostoc'h d'he gwenneien, ha kement-se seul vui ma oa bet keraet dezhi he gouel-mikael. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 19.)\nTostoc'h eget :\nPa zigouezas Herve Stroalleg e Kermoal, e oa tostoc'h da bemp eget da beder heur. — (Ivon Krog, Eur Zac'had Marvailhou, Buhez Breiz, Kemper, 1924, p. 147.)\n— « [...]. Rak, mar domp ar gerent tostañ, hor c'herentiezh a zo skoulmet war ar pempvet pe ar c'hwec'hvet brank hag, ouzhpenn, Kervetouz a zo kalz tostoc'h eget Lanurgad ouzh Karreg-al-Laouarn, hag amañ n'eo ket al labour eo a vank. » — (Jakez Riou, An Ti Satanazet, Skridoù Breizh, 1944, p. 38.)\n[...], goude bezañ studiet kartenn-vor Amerika e weljomp anat na oa begad-douar-all ebet tostoc'h eget Inizi ar Garaibed [...]. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 17.)\nHa setu Loeiza, tostoc'h d'he hanter-kant eget d'he daou-ugent vloaz, ret dezhi klask ur vicher nevez. — (Roparz Hemon, Ho kervel a rin en noz ha marvailhoù all, Al Liamm, 1970, p. 14.)\n— N' hoc'h eus ket klevet larout, Anna, eme ar person, en ur dennañ adarre ar gaoz war an dachenn a zalc'he tostoc'h d' e galon eget planedenn kalon frailhet pe get merc'h ar skolaer, [...] ? — (Abeozen, Pirc'hirin Kala-Goañv, Al Liamm, eil emb. 1986, p. 26.)\nTostoc'h evit :\nTostoc'h-tost : muioc'h-mui tost\nPelloc'h e veze kavet bourkoù all : Tchaslitsy, Ovintsy, Spoundni, Chevertni, C'hestimirovo, pelloc'h-pell diouzh al linenn ha tostoc'h-tost ouzh al lennoù. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 14.)\nTostoc'h-tostañ : muioc'h-mui tost\nSeul dostoc'h, seul dommoc'h, seul nebeutoc'h a blas. — (Jules Gros, Le trésor du breton parlé Troisième Partie, 1974, p. 312.)\ngalleg : plus près (fr) (que)\ngalleg : plus regardant(e)(s) (fr) (que)\nAdtapet diwar « https://br.wiktionary.org/w/index.php?title=tostoc%27h&oldid=277839 »\nKemmoù diwezhañ degaset d'ar bajenn-mañ d'an 17 Eos 2018, da 07:53.


Istor Breiz, 1893/Rann 20 - Wikimammenn\nIstor Breiz, 1893/Rann 20\nJ.-A. Lefournier, 1893 (p. 361-375)\n◄ Kouerien Kerne o kombati evit ar Relijion (c’huezekvet kanvet). Fontanellan (c’huezekvet kanvet). Ar ger a Gemper kemeret evit ar Roue Herri pevare gant ar marechal Aumont ; gounid e Krozon var ar Spagnoled (c’huezekvet kanvet). ►\nPenherezik din lavaret :\nFontanellan a anaveet ?\n— Fontanellan n’anavean ket,\nKlevet komz anezhan emeuz gret,\nLaret eo goal potr m’euz klevet.\nRouanez Bro-Saoz, Elisabeth, oa merc’h d’ar roue, a reüzaz ar c’henta senti euz ar Pab, abalamour hon Tad Santel na felle ket dezan he leuskel dimizi gant diou pe deir maouez, pa oe he genta pried beo c’hoaz. Elisabeth oa hugunodez evel he zad ; kass a reaz Saozon da sikour an hugunodet e Breiz.\nAr reman a zeuaz er porz Penpol, e Treger ; hag ac’hano, henchet gant ar prins Domb, e teujont da attaki Guengamp, difennet gant La Kointerie, euz a du Merkœur. La Kointerie a drahissaz Merkœur hag a rentaz ar ger evit eur som arc’hant d’ar prins Domb, mez e oe poent receo an arc’hant, na velaz ket al liou anezo, rag gret ve atao fae var an tromplerien.\nAr baron Krapado a felle ive gouniz ar ger Roazon evit Merkœur, mæz na c’houlenne ket arc’hant evit-ze. Filip Merkœur a vije deuet e ker dre an nor hanvet an Oll-Sænt. Domb, o veza klevet an dra-ze, a reaz paka Krapado, hag hen lakaat d’ar maro. Staget oe var eur c’hravaz euz lost eur marc’h, ha goude dibennet, d’an oad a bevar-ugent bloaz. Ar prins iaouank a vije bet guelloc’h dezan leuskel an den koz da vervel gant ar gozni.\nMerkœur, Talhouet, Keredern ha Kinipily, gant tuchentil all, a c’hounezaz neuze eur viktor var pemp mil Saoz, deuet e Normandi gant ar princet Domb ha Conty. Ne oa saveteet euz ar Saozon nemet ar re o doa en em guzet er parkeier etouez an ed, neuze ao, hag er mare da veza troc’het ; ha c’hoaz lod anezo oa laet gant an dud divar ar meaz. 1592.\nVar dro miz even, Merkœur, gant he Spagnolet, a zistrujaz kastel Rostrenen. Ar Saozon a sikoure ar brotestanted euz a Frans hag ar Spagnolet a sikoure ar gatholiket. Goude, Merkœur a gassas kuit euz Kallak, pedir leo euz Keraez, tud fall a lavare oant euz tu ar roue hag a choume e koz mogeriou euz eur c’hastel ravinet, hag a ree kals a zroug d’ar baysantet. Merkœur a gemeraz ive kastel Kintin.\nDu Goust, den fall ha didruez, en doa kollet kastel Blain, kemeret gant Merkœur ; klevout a reaz ne oa choumet da zivoal ar c’hastel nemet pemp den var-nugent.\nDont a reaz mintin gant ez den d’en em guza en eun ty braz e kichen ar c’hastel : var dro kreiz-de an nor oe digoret evit leuskel karradou foen da zont er porz. Du Goust a brofitaz euz ar moment-ze evit kemerout ar c’hastel : gant he eiz den, he c’holl a reaz eun neubeut goude ; ar pez a reaz kals domaich d’ar brincet a Rohan, o doa er c’hastel-ze arrebeuri eur roue !\n1593. An hugunodet a oa deuet e Kastel-Nevez-ar-Faou, dont a rezont da brofani an iliz ; unan anezo a gemeraz an hosti sakr miret evit an dud klan, hag he daolaz var an douar. Eur bælek, en em gave en iliz, leun a horrol hag a geuz evit an outraich gret d’hor Zalver, a stouaz var an daoulin, hag o veza kemeret an hosti gant doujans, a implijas anezi. Unan euz an hugunodet, direizet gant kement-ze, he skoaz gant he gleze hag he lazaz. Merzer eürus, n’em præsanti a reaz dirag Doue en eur stad kaer. Ra vezo evit ar barrez, hag an iliz e lec’h ma skuillaz he voad evit difen sakramant an aoter, eur protektor dirag Doue !\nMæz an hini a ree ar muia drouk neuze e parreziou Kerne oa Fontanellan. Evel-ze, pa oa dastumet e Guenet an noblans, an eskibien hag ar vourc’hisien, e miz mae, evit afferiou ar vro, e teuaz kannadou euz a Gastel-Nevez-ar-Faou evit en em glem euz Fontanellan, a voaste ar vro, tro var dro ; Fontanellan oe lakeet er prizoun, mæz laosket goude da vont kuit, ober a reaz muioc’h a zrouk evit kent.\nFontanellan a lavare beza a du gant Merkœur, mæz eur brigand oa : n’en doa na mæstr, na roll, beva a ree evel eul laer, kasseet eo he vemor e Breiz. Kastel ar Granek, e parrez Landele, oa d’an aotrou Pratmaria, Visant Koatanezre ; Fontanellan, o c’houzout a sonje an aotrou Liskoet ha tud euz a Dreger, dont da lammout ar c’hastel-ze digant he berc’hen (rag ar c’hastel oa kre ha mad) a gassaz deg euz he re d’ar Granek. Ar reman a lavare a zeuent a berz an aotrou Rosampoul evit divoal guelloc’h ar c’hastel enep re Dreger. Eun devez ma na oa ket kemeret evez mad euz an deg-ze, lammout a rezont var an aotrou Pratmaria ha var an dud all euz ar chastel, ho chadennont hag a zigoront an nor da Fontanellan ; heman a gassaz an aotrou Pratmaria kuit euz he dy heb he leuskel da gemerout netra euz he draou.\nEur miz goude, ar barreziou tosta a zeuaz da gombati Fontanellan. Eun devez ma oa kousket an dud divar ar meaz en dro d’ar c’hastel, Fontanellan a lammaz varnezo euz tu an Trefflec’h, hag a lazaz ouspenn eiz kant anezo. Na lezaz ket ho c’herent da zouari ar c’horfou maro. Choum a rezont da vreina var c’horre an douar. Unan bennag a c’houlenne digant Fontanellan hag a helle choum el lec’h fleriuz-ze. Fez fall an enebour maro a zo dijus, emehe.\nFontanellan en doa evit choum, pa gare, iliz Sant-Tremor e Keraez, Kremenek e kichen Keraez, ha kastel Korlay. Redek a ree evit laera ha goasia, e Treger, e Leon, hag e peb lec’h e Kerne. Ar baysantet en em guze arauzan er perkeier land, dreon ar balan hag an drez.\nGoude beza goastet Kerne-Huel, Fontanellan a glaskaz dont e Kerne-Izel. An aotrou Kelennek, euz Langolen, a reaz terri ar ponchou var steir Kastellin, hag al lec’hiou œz da dreuzi oa miret gant tud divar ar meaz ha na lezent den da dremen dre eno, na noz, na deiz. E Kerne-Izel n’o doa gret beteg neuze nemet klevet ar malheuriou euz an darn-all euz ar vro, evel m’an dije fallet da Zoue savetei Kerne-Izel. Guelet oe e neubeut amzer ne vije espernet den gant Doue.\nOuspenn Fontanellan, oa neuze eur brigand all hanvet Sanzay, heman a zeuaz da ravaji ar Faou, hag ar barreziou tosta euz tu Leon hag euz tu Rosnoen. O veza deuet eno, laza a reaz seiz kant den. Na hellaz ket koulskoude tremen steir Kastellin ; diveich oe trec’het gant ar re a zivoalle ar steir. Neuze a skrivaz da Gemper da c’houll ma vije lezet da dremen ar steir Aon, ha dont da Gemper, o lavaret n’en dije ket kemeret eur vi soken heb he bea. An dud a Gemper a roaz ho grad-vad d’he leuskel da zont en ho c’hear. Eur chaloni a lavaraz neuze da Villou-ar-Baud, euz a Greac’hmac’h, en doa kasset al liser d’ar re Kastellin : « Digoret peuz eun nor na helloc’h mui serra. Euz a vreman ni anavezo ar brezel, beteg-hen n’hon doa nemet klevet komz anezi. »\nAn devez kenta, Sanzay a beaz an oll draou a gemere, hag an dud divar ar meaz na guzent netra outan. Ar reman oa neuze ker pinvidik e Dineol, Kastellin, Ploumodiern, Kemeneven ha Lokornan, ma oa en tyez kals a draou arc’hant, hag alaouret, tassou pe pincherou. Eun devez goude m’en doa guelet ar benvidigez-ze, Sanzay en em strinkaz var ar barreziou-ze, hag a laeraz an oll draou kaer.\nAdtapet diwar « https://br.wikisource.org/w/index.php?title=Istor_Breiz,_1893/Rann_20&oldid=168633 »


Ai‘ta! » Ar brezhoneg lakaet etre krommelloù\nSabatuet omp et ‘p hon eus dizoloet ar panelloù nevez bet staliet en Oriant, war an hent departamant a dreuz kêr ha war vord an HD 162, boulouard Leon Blum. Skrivet eo bet ar brezhoneg etre krommelloù, bihanoc’h evit ar galleg hag en italek. Ur bern fazioù a gaver e brezhoneg ouzhpenn-se ! Ur giladenn eo d’ar mare m’emañ ar Stad C’hall o staliañ panelloù divyezhek tost par ouzh par war vord an hentoù broadel.\nGant servijoù François Goulard, prezidant departamant ar Mor-Bihan, eo bet staliet ar panelloù-se, ha gant re ti-kêr An Oriant. Ur sin ankenius eo evit pezh a sell eus an doare ma vez labouret evit ar brezhoneg gant Departamant ar Morbihan ha Ti-kêr An Oriant. N’eo ket ul labour graet en un doare micherel tamm ebet, ha n’eo ket bet adlennet ar panelloù gant servijoù barrek d’en ober a-raok fardañ anezho. Daoust hag e vefe asantet panelloù hent gant fazioù e galleg ? Degas a reomp da soñj eo a-du 73 % eus an dud o chom er Morbihan gant ar pannelloù hent divyezhek hervez ar studiadenn sokio-yezhoniel bet graet e 2018 (TMO – Rannvro Breizh).\nLakaat a ra ar skouerioù panelloù faltazius-se ac’hanomp d’en em soñjal war efedusted ar c’hendivizoù tiriadel evit ar brezhoneg aozet gant Rannvro Breizh. Sklaer eo hiziv an deiz n’eo ket bet gouest an ensav-se bet lakaet e-plas gant Loïg Chesnais-Girard da lakaat an traoù da vont war-raok.\nPoent bras eo da Departamant ar Morbihan ha da Tolpad An Oriant ha da Di-kêr An Oriant lakaat ur gwir politikerezh yezh e-pleustr, e-giz ma vez graet gant Departamant Penn-ar-Bed da Ti-kêr Kemper, ha ‘giz ma c’houlennomp abaoe abaoe bloavezhioù.\nN’omp ket evit asantiñ seurt panelloù. Dizoujus int e-keñver ar brezhoneg hag ar vrezhonegerien. Lakaat e reomp emgav neuze :\nD’ar Sadorn 7 a viz Meurzh, da 10 eur vintin\nKroaz-hent Boulouard Leon Blum / Straed Kerjulaude (Nebell eus al lise Colbert)\n« Ploue : un 30 stourmer bennak evit skoazellañ ur stourmerez eus Ai ‘ta ! galvet en archerdi\nSerret ar c’hrommelloù »


Ar skrivadenn - KROASHENT-TRO, an danevell Ar batriotez\nLundi 20 juillet 2020 à 13:32 -\n8 danevell embannet e 2020 gant Al Liamm skrivet gant Kristian Braz\nKroshent tro, danevelloù 2\nDanevelloù 2. An tudennoù roet buhez dezho gant Kristian Braz a zo, alies mat, pennoù-breton gwriziennet mat en o bro. Tud voutin pe divoutin, livet o zro-spered gant ampartiz. Lod a vev tostik-tost d’an natur, o toujañ ouzh o endro, evel en danevell Feunteun Santez Diboan pe Gwez. N’int ket evit asantiñ e vije mastaret o bro en askont d’an araokaat, d’an arc’hant bras a c’hell tud zo kaout diwar distruj ha gwallgas an endro. Lod all, uvel ha sioulik, a dap hentoù dic’hortoz gant an darvoudoù a c’hoarvez en o buhez pemdeziek. Ur beajer eo Kristian Braz hag ur blijadur eo mont d’e heul pe vefe betek Berlin da vare ar Perestroika, Dulenn e-pad ar reuz bras hag ar bombezennoù pe c’hoazh war un enezennig a Vro-C’hres...\nPenn-kentañ an danevell "Ar Batriotez" a vo kavet amañ ganeoc'h...Miz Even a oa anezhañ. Dre an hentoù bihan ez ae ar plac'h war-raok...Sevel a reas he fenn a-daol-trumm : daoust ha mouezhioù eo he doa klevet en tu all d'ar bod haleg a oa dirazi, en tu all d'ar pleg ?..."\nLennadenn Ar Batriotez\nKraoshent-tro golo @Patrick Lefko\nSkrivadenn Ar Batriotez\nKristian Braz zo ur filmaozer breizhat, ganet ha savet e Menez Are. Bevet en deus en Alamagn, e Bro-Skos hag en Iwerzhon. Levrioù zo bet skrivet gantañ evit ar vugale hag ar grennarded. Troet en deus romantoù ha pezhioù-c'hoari.\nà lire aussi Ar Skrivadenn - REBETIKO un danevell gant Kristian Braz


Pajenn:Morvan - Buez ar Zent, 1894.djvu/813 - Wikimammenn\nPajenn:Morvan - Buez ar Zent, 1894.djvu/813\na-ziabell ar groaz a ioa savet evithan, enn eur lavaret a vouez huel : « — O kroaz dudiuz, o c’houi a zo deuet da veza eunn dra ker kaer abaoue m’eo bet staget ouzoc’h korf va Zalver ; o kroaz a ioa va zonj ennhoc’h keit all a zo, kroaz am euz kement karet ha klasket heb ehana ; setu c’houi eta prest d'am digemeret ! Hastit affo lamet ac’hanon euz a douez ann dud, ma’z inn da gaout va Mestr d’ar baradoz ! Hastit affo astenn d’inn ho tivreac’h, ma’z inn divar ann divreac’h-se etre divreac’h ann hini en deuz va frenet dreizhoc’h-hu ! »\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/813&oldid=138060 »


Fallout (heuliad c'hoarioù video) - Wikipedia\nFallout (heuliad c'hoarioù video)\nLogo ar c'hoari kentañ Fallout\nFallout zo un heuliad c'hoarioù video doare RPG en ur bed peurzistrujet. Krouet e oa bet gant Interplay Entertainment. An heuliad c'hoarioù video a dremen en XXIIvet kantved ha XXIIIe kantved, gant un aergelc'h atompunk ha retrodazontel. Awenet eo bet bed ar c'hoari hag an tresoù implijet gant ar sevenadur goude an Eil Brezel-bed stadunanat eus ar bloavezhioù 1950. Ur meskaj eo etre spi en teknologiezhioù nevez, gortoz ur salver, aon bras rak an armoù nukleel ha distruj an denelezh dre o implij. Bez e oa bet dija ur c'hoari memes doare a-raok ma vefe embannet ar c'hentañ hini eus an heuliad Fallout, anvet e oa Wasteland. Embannet e oa bet e 1988, hag an heuliad Fallout a vez gwelet evel kendalc'hadur speredel ar c'hoari-se.\nAn daou c'hoari kentañ en heuliad, Fallout ha Fallout 2, a oa bet savet gant ar studio c'hoari video Black Isle Studios.\nAr studioioù Micro Forté ha 14 Degrees East o doa sevenet e 2001 ar c'hoari Fallout Tactics: Brotherhood of Steel. Ar c'hoari a zo unan strategiezh hag role-playing game. E 2004, Interplay a roe lamm da Black Isle Studios, met kenderc'hel a rae da broduiñ ur c'hoari avantur gant lodennoù RPG war PlayStation 2 hag Xbox, Fallout: Brotherhood of Steel.\nUn trede c'hoari a zo bet ouzhpennet d'an heuliad anvet Fallout 3, hag a voe embannet e 2008 gant Bethesda Softworks. Heuliet e voe gant Fallout: New Vegas e 2010, savet gant Obsidian Entertainment. Fallout 4 a zo bet embannet e 2015.\nBethesda Softworks a zo perc'henn ar gwir da sevel c'hoarioù Fallout. Nebeut amzer goude bezañ bet prenet ar gwirioù hag ar perc'henniñ speredel, Bethesda a lakae da dalvezout ar c'hoant da sevel ur c'hoari doare massively multiplayer online role-playing game (MMORPG) Fallout digant Interplay. An MMORPG en doa tizhet pazenn ar stumm beta dre labour Interplay, met ur sach-blev gwirel etre Bethesda Softworks hag Interplay a nac'has da genderc'hel gant echuiñ ar c'hoari betek ma vefe rediet nulañ anezhañ. Bethesda a embanne dirak al lez-varn ne oe ket bet senetet mat gant Interplay d'ar c'hevrad ha d'ar gwirioù perc'henniñ. An afer a voe barnet ha roet ar gwir da Bethesda.\n1.1 Ar sevenadur goude an Eil Brezel-bed\n2 An heuliad diazez\n2.1 Fallout (1997)\nAwenoù[kemmañ | kemmañ ar vammenn]\nAr sevenadur goude an Eil Brezel-bed[kemmañ | kemmañ ar vammenn]\nSkoet gant feulster ha distrujoù an Eil Brezel-bed, dreist-holl Bombezadennoù atomek Hiroshima ha Nagasaki, gant ar Brezel Yen o kregiñ hag ar riskl distruj ar blanedenn dre ur brezel nukleel, e voe awenet ul luskad sevenadurel. Al luskad sevenadurel-se a vez adkemeret en heuliad c'hoarioù Fallout. Ar fed ma vefe an dreistbeverien o vevañ en ur bunker enep-nukleel, ar skritelloù war dañjerioù un en-dro saotret a zo ul lodenn eus ar sevenadur a voe gwirion er bloavezhioù 1950.\nLevrig 1950, Survival Under Atomic Attack, embannet gant ar civil defense e-pad ar Brezel Yen\nPoltred plan ul lec'h kuzhañ doare bunker enep-nukleel e saozneg Fallout Shelter - NARA - 542103\nAn heuliad diazez[kemmañ | kemmañ ar vammenn]\nFallout (1997)[kemmañ | kemmañ ar vammenn]\nPennad spisoc'h Fallout (c'hoari video)\nEmbannet e 1997, Fallout a zo diazezet en ur bed peurzistrujet e su Kalifornia, ha kregiñ a ra an istor er bloavezh 2161. An dudenn pennañ, graet ar Vault Dweller anezhañ, a zo bet kefridiet gant kavout un tamm urzhiataerezh liammet gant rouedad dour ar bunker Vault 13. Ret eo dezhañ neuze mont kuit eus al lec'h repu enep nukleel ha mont etrezek ar Wasteland, ar bed peurzistrujet.\nGoude-se e vo ret da haroz an istor, ar Vault Dweller, da dalañ ouzh un dagadenn a vefe sevenet gant ur strollad mutanted, the Master un dudenn falakr e-penn anezhañ.\nKronologezh embannadur ar c'hoarioù\n– Fallout Shelter, Fallout 4\nAdtapet diwar « https://br.wikipedia.org/w/index.php?title=Fallout_(heuliad_c%27hoarioù_video)&oldid=1877233 »\nHeuliad c'hoarioù Fallout\nKemmoù diwezhañ degaset d'ar bajenn-mañ d'an 28 Mae 2020, da 19:30.


Kenta levr - XVI - Wikimammenn\nKenta levr - XVI\n◄ War ann oberiou a garantez Kenta levr - XVI War ar vuez enn eur manac’h-ti ►\nRed eo d’e-omp gonzanv faziou ar re all.\n1. — Ar pez ne d’eo ket ann den evit digas da vad, pe enn-han he-unan, pe er re all, bez’ e tle her gouzanv keit ha ma plijo gant Doue. Kredit n’euz marteze netra gwelloc’h evit lakaat ac’hanoc’h da c’houzanv heb en em glemm ; rak ma ne ouzomp gouzanv netra, ne dalvezomp nemeur. Koulskoude, pa harz ouz-hoc’h eunn dra-bennag, e tleit pidi stard evit ma plijo gant Doue rei d’e-hoc’h skoaz ha nerz da c’houzanv ho poan heb en em glemm.\n2. — Goude ma vezo bet kelennet unan-bennag eur weach pe ziou, ma ne zent ket ouz-hoc’h, arabad eo d’e-hoc’h ober dael out-han : likit pep tra etre daouarn Doue, evit ma vezo great pep tra evel ma plij gant-han, hag evit ma vezo he hano meulet enn he holl zervicherien. Gouzout a ra trei ann drouk e mad.\nRed eo d’e-hoc’h gouzanv sempladurez ha faziou ho nesa, pe seurt-bennag e vent, rak c’houi ivez hoc’h euz ho re, a zo rankout d’ar re all da c’houzanv. Ma ne hellit ket hoc’h-unan dont da veza kerkouls hag e fallfe d’e-hoc’h e vec’h, penaoz ec’h hellot-hu lakaat ar re all da veza dioc’h ho tiviz ?\n3. — Ni a fell d’e-omp e ve ar re all fur ha mad, ha koulskoude ne ouzomp ket terri hor boasiou fall ; falvezout a ra d’e-omp e ve difaziet grons ar re all, ha ne fell ket d’e-omp e vemp difaziet hou-unan. Ne blij ket d’e-omp gwelet ar re-all o veva enn ho roll, ha koulskoude e fell d’e-omp kaout kement tra a c’houlennomp. Bez’e fell d’e-omp e ve dalc’het ar re all gant gourc’hemennou striz, ha ne fell ket d’e-omp beza dalc’het gant netra. Dre-ze e weler anat eo dibaot d’e-omp ober d’hon hentez ar pez a reomp d e-omp hon-unan.\n4. — Ma ve ann holl hep fazi, petra hor be-ni neuze da c’houzanv evit Doue euz a berz ar re all ? Gourc’hemenn Doue a zo breman evel-se, evit ma teskimp ann eil dougen beac’h egile; rak pep-hini ac’hanomp en deuz he veac’h : n’euz den n’en deuz he fazi, n’euz den n’en deuz ezomm euz ar re all, n’euz den fur a-walc’h evit en em rena gant he stur he-unan. Red eo eta d’e-omp en em c’houzanv etre-z-omp, en em ziboania, en em skoazia, en em gelenn hag en em zifazia ann eil egile.\nPa stag ar boan hag ann enkrez oc’h eunn den, neuze e weler gwelloc’h a ze petra eo he furnez ; rak ne d-eo ket ann enkrez a ra d’ann den beza sempl ha bresk ; diskouez a ra petra eo.\nN’hellfac’h ket, eme c’houi, gouzanv ann dra-man-dra a berz ar re all ; setu aze eunn abek vad d’e-hoc’h d’en em izelaat ! Rak Doue pehini a zo mad ha santel dreist pep tra, a c’houzanv ann dra-ze ha meur a dra all gwasoc’h c’hoaz. Ne d-eo ket dre garantez ouz ho nesa eo ez oc’h ker kizidik ; dre garantez ouz hoc’h hoc’h-unan eo e teuit da veza dieaz ha diskredik. Troit ho taoulagad war-n-hoc’h hoc’h-unan, ha gwelit hag ar re all n’ho deuz netra da c’houzanv gan-e-hoc’h ? Neb en deuz doujans Doue a oar gouzanv sioul, o veza ma oar petra dal hen he-unan. Neb a wel, enn eur vouela, ez eo bresk he-unan, hen-nez ne d-eo ket divarc’het buhan gant faziou ar re all ; gouzout a ra ne d-omp ket evit dioueret skoazel hag e tleomp dre-ze beza madelezuz ha trugarezuz e-kenver ar re all. Didamall a ra ann holl, truez en deuz out-ho ha karet a ra ober trugarez d’ezho. Oc’h ober evel-se e vev bepred e peoc’h hag e karantez he nesa.\nAdtapet diwar « https://br.wikisource.org/w/index.php?title=Kenta_levr_-_XVI&oldid=74506 »\nKemmoù diwezhañ degaset d'ar bajenn-mañ d'an 17 Gwe 2015, da 12:20.